naiz: Iritzia | Opinión - Gauzen uberizazioa\nUberizazioa negozio eredu jakin bati eta sektore, kolektibo edo eremu geografiko batean egiten duen kalteari lotuta doa. Hortaz, uberizazioa transformazio edo eraldaketa prozesu kaltegarri bat bezala uler daiteke.\nEz da berria enpresa edota marka baten izena izen orokor bilakatzea. Hala gertatu zen Kleenex edo Post-it markekin. Jatorrian marka zehatz bat izan arren, zerbaiten izen bilakatu ziren. Eta mundu global digital honetan, ohikoa eta arrunta bilakatu da, euskaraz ere, sarean bilatzeko ekintzari «googleatu» esatea: «Google» marka errotzat duen aditza sortzea. Sarean beste bilatzailerik ez balego bezala.\nOharkabean edo kontzienteki, Google bilatzailearen posizioa indartu besterik ez da egiten. Baita aditz bilakatu gabe ere «bilatu Googlen» erabiltzean, edo «bidali ‘gmail’ bat» esatean. Whatsappekin ere antzeko zerbait gertatzen da. Esan gabe doa: multinazional hauen marken orokortzea saihestea gomendatuko nuke, duten merkatu kuota indartu eta doako marketina eskaini nahi ez badiegu behintzat. Ahoz zein idatziz: marka teknologiko hauek izen orokor bilakatu eta beste aukerarik ez balego bezala komunikatzeak, multinazional hauek desio duten markoa geureganatzea eta sustatzea eragiten du.\nOrokortze hori Uber enpresarekin ere eman da, aditz («uberizatu») edo prozesu baten izen gisa («uberizazioa»). Lanaren uberizazioa, hirien uberizazioa, harremanen edo gauzen uberizazioa. Kasu honetan, markaren erabilera ez da aukera edo tresna bakarraren markotik sortzen. Uberizazioa negozio eredu jakin bati eta sektore, kolektibo edo eremu geografiko batean egiten duen kalteari lotuta doa. Hortaz, uberizazioa transformazio edo eraldaketa prozesu kaltegarri bat bezala uler daiteke.\nUber enpresa «elkarlaneko ekonomia» kontzeptuaren barruan sartu nahi izan da. Izen goxoa izan arren, praktikan suntsitzailea den negozio eredu jakin bat sustatzen du eta, horretxegatik, «plataforma kapitalismoa» deritzonaren barruan ere kokatu da. Uber plataforma edo aplikazio bat da: hemendik hara joan nahi duten herritarrak euren ibilgailuarekin desplazamenduak egiteko prest dauden beste herritar batzuekin kontaktuan jartzea ahalbidetzen duen tresnatzat auto-definitzen dena. Uber ustezko bitartekari soila da. Uber enpresak ez du ibilgailurik erosten, ez konpontzen, ezta mantentzen ere. Baina Gidaridun Garraio Ibilgailua edo GGI lizentzia duten herritarrek zerbitzua eskaintzeko bidea irekitzen du. Horrek taxien sektore erregulatua sutan jarri du.\nUber bidez euren gidari zerbitzua eskaintzen duten pertsonen errealitatea ere krudela da: erdiek ez dute Uber plataforman urtebete baino gehiago irauten. Gidarien hamarretik zortzi ez dira hilean 500 dolar irabaztera iristen. «Autonomo faltsuak» deitzen zaie: ez dute ez ordutegi eta lanaldi zehatzik ez finkorik, ez gizarte segurantzarik, ez bajarik, ez etorkizuneko proiekziorik. Laneko erabateko ziurgabetasun egoeran bizirauten dute. Eta euren autoa eurek garbitu, konpondu eta mantendu behar dute. Aktibitate ekonomiko batek dakarren arrisku guztia onartu eta kudeatzen dute. Hau da: enplegua sortzetik urrun, herritarren prekaritate egoera betierekotzen besterik ez du laguntzen Uber plataformak. Horregatik, ekonomiaren uberizazioak prekarizazio prozesu bati egiten dio erreferentzia: lan baldintzen eta langileen eskubideen erabateko kaltetzeari.\nDeliveroo eta Airbnb ere zaku berean sar ditzakegu. Azken horrek, hain zuzen, hirien uberizazioa sortzen du (oso gomendagarria: “Airbnb, La ciudad uberizada”, Katakrak Liburuak). Airbnb plataformak ere ez du etxe edo ostatu propiorik, ez ditu garbitzen, ez dizkie argazkiak ateratzen, ez ditu konpontzen ez mantentzen. Eta ukatu egiten duten arren, batez ere, etxebizitza askoren jabe direnen espekulaziorako plataforma bilakatu da.\nGomendatu dudan liburuan, Brossatek Airbnb hiri-bizitzaren eta lan munduaren transformazioan inplikatua dagoela adierazten du. Airbnb plataformak sortutako eraldaketak jatorrizko herritarrak eta epe luzeko alokairuan bizi diren familiak euren auzoetatik joatera bultzatzen dituela dio: espekulatu nahi duenarentzat, hirian bizi nahi dutenen epe luzeko alokairua baino errentagarriagoa delako hiria bisitatzera datozen turisten iraupen laburreko alokairua. Funtsean, alokairu turistikoaren merkatu berriaren plataforma dela, herri eta hirien diru kutxetan zentimorik uzten ez duena: multinazionala izanagatik, saltoki txikien zerga berberak ordaintzen baititu, Europar Batasunean dauden paradisu fiskalek ahalbidetzen duten zerga ihesagatik. Donostia da, ziur aski, Euskal Herrian Airbnb plataformaren uberizazioa gehien jasaten ari den hiria. Parte Zaharrean, batez ere, gentrifikazioa ematen ari da. Saltokien eta tabernen izaera ere asko aldatu da. Bizitzeko baino, bisitatzeko auzo bilakatzen ari da.\n«Elkarlaneko ekonomiaren» barruan auto-kokatu arren, plataforma kapitalismoak erregulazio falta eta zerga-ihesa ditu oinarri. Eta horrela, Uber eta Airbnb negozio-eredu hau jarraitzen duten merkatuko bi plataforma nagusiak bilakatu dira. Hurrenez hurren, lanaren eta hirien uberizazioa sustatzen dute. Uber plataformak langileen eskubideetan eta etorkizuneko lanaren eztabaidan eragiten duen kaltea nabarmena da. Airbnb plataformak hirien desitxuratzea, auzoen artifizializazioa eragiten du. Eta horrek horrela izaten jarrai dezan, plataforma mantendu eta hobetuko duten ingeniari gutxi batzuk eta lobby lana egingo duten pertsonak kontratatzen dituzte. Gainontzean bitartekari hutsak omen dira.\nEta zein da kontsumitzaileon rola honen guztiaren aurrean? Brossatek argi dio: «Gure jantzi antikapitalistaren josturak askatzen dira hemen, eta horrek ‘elkarlaneko ekonomiako’ enpresentzat baino askoz gehiago balio du. Zer da egokiagoa, hotel batera edo Airbnb plataformako apartamentu batera joatea? Aireportura taxi batean edo Uberreko gidari batekin? Ondo dago Deliveroo edo Glovon afaria etxera ekartzeko eskatzea? Gure kontsumoak ez du azterketa etiko onberena gainditzen, eta, hala ere, mantentzen jarraitzen dugu». Hausnarketarako balio dezala.


Gutunik ez Xuxatik | Mundua | Berria\nVaranda koroa, 2017an, Xuxako katedralean; bi aldiz bonbardatu dute. J. C. V. Tamaina handiagoan ikusi\nMunduan barrena sakabanaturik dauden beste hainbat armeniarrek bezala, Arin Kalusdianek ere uste du oraindik ez dela amaitu Karabakh Garaiko gerra. Armeniako eta Azerbaijango buruzagiek joan den azaroaren 10ean eman zuten amaitutzat, ofizialki, lurralde hori bereganatzeko gerra. Itun bat sinatu zuten, mingarria armeniarren interesentzat, eta, horren bidez, azerbaijandarrei subiranotasuna eman zieten zenbait udalerriren gainean: hango biztanleek alde egin behar izan zuten. Era berean, Errusiako armadari eman zioten lurralde hartan bakea zaintzeko zeregina. Kalusdian eta haren hurbilekoak, ordea, oraindik ere babesik gabe sentitzen dira azerbaijandarren gehiegikeriak direla eta.\n«Hango jendea beldur da oraindik», aitortu du Kalusdianek; 50 urte inguru ditu, eta Iranen hazitakoa da, Otomandar Inperioak armeniarren kontra egindako genozidioaren ondoren milaka pertsona egotzi baitzituzten beren bizilekuetatik (1915), gaur egun Turkia deritzon eremutik. Armenierazko deitura zuten milaka familiak bost kontinenteetan barrena sakabanatu behar izan zuten, ezinbestean, eta, harrera leku izan zituzten lurraldeetan, sekulako ahalegina egin zuten berriro armeniarren komunitateak sortzeko hutsetik, eta beren hizkuntzari ere eutsi ahal izateko.\nLibanon, Burj Hammoud hiria altxatu zuten, Beiruteko mugaldean, non biztanle gehientsuenak armeniarrak baitziren. Udalerri hartan daude, besteak beste, Hamazkain erakundea eta Pakin egunkaria; biek ala biek lan egiten dute mundu osoko armeniarren komunitateen kultura iraupena sustatzearren, armenierazko eskola liburuak eta armeniera irakasleak esportatuz. Hiri horren irudiak erakarririk, armeniarren diasporako hiriburu intelektuala izaki, Libanora lekualdatu zen Kalusdian, eta, denboraren poderioz, Hamazkain erakundeko presidente bihurtu.\nMediterraneoko herrialde txiki horretako 100.000 armeniar baino gehiago sinetsi ezinda daude, oraindik ere, galdu berria dutela Karabakh Garaiaren parte handi bat, bere burua Artsakh Errepublika izendatzen duena. Eskualde menditsu horrek eta Armeniako gaur egungo estatuak lurralde historiko bat osatzen dute, armeniar nazioaren lurraldea, gero eta txikiagoa. Karabakh Garaiak bere sinbolo nazionalak eta erakunde politikoak ditu, eta horiek ere bereizten dute Azerbaijango estatutik; estatu horren barruan sartua dago, ordea, eta independentzia eskatzen du. Armeniakoak ditu hizkuntza, pasaportea eta lurretiko lotura; Armenia da enklabe txiki horren sostengua, eta hark laguntzen dio arlo finantzarioan eta militarrean.\nFamilia armeniar askorentzat, gerra ez da bukatu oraindik. Aram, Kalusdianen anaia, ezin izan da etxera itzuli oraindik, beste asko bezala. Aram emaztearekin eta seme-alabekin bizi da, Stepanakerten: Karabakh Garaiko hiriburua da, eta armeniarrek kontrolpean edukitzea lortu duten eremuan dago, baina oraindik ez dira ausartzen hara bueltatzera. Erevanen daude oraindik ere, Armeniako hiriburuan; izan ere, beste milaka lagunek bezala, hara jo zuten Azerbaijanen aurkako gatazkatik babesteko.\nBi hilabetez gerran egon ondoren, lurraldea oso gaizki dago, eta elektrizitatea ere moztu diete negu gorrian, baina, hori alde batera utzita, Kalusdianek uste du jendeak kolpe psikologikoa dela-eta egin diola uko itzultzeari: «Mundu guztiak galdu du norbait gatazkan, eta mingarria da itzuli eta hala dela egiaztatzea». Haren anaia ere maiz joan izan da Armeniako Defentsa Ministeriora, Erevanera, seme-alabetako bat non dagoen argitzeko informazioa eskatzera, ez baitaukate haren berririk urriaren 8tik. Egun hartan, soldadu gaztea desagertu egin zen, azerbaijandarren erasoaldi handi bat zela-eta atzerantz egiteko operazio batean zebilela, baina eraso horretan ez zen ez zauriturik ez hildakorik erregistratu. «Zazpi desagertu, besterik ez», deitoratu du Kalusdianek. Gaztearen gorpua handik hilabete batzuetara aurkitu zuten: DNA proba baten bidez, haren identitatea egiaztatu zen. «Prozesu oso mingarria da», ziurtatu du Kalusdianek; Armeniara joan zen lurperatzean parte hartzeko, iragan igandean.\n600 bat hilotz itzuli dituzte —horietako asko, burua moztuta—, Armeniako agintarien eta agintari azerbaijandarren arteko gorpu trukeetan. Zenbait iturriren arabera, ehunka armeniar egon litezke Azerbaijango kartzeletan, tratu txarrak jasotzen.\nHoriek izan dira gerraren ondorioetako batzuk, Karabakh Garaiaren gaineko legitimotasuna dela-eta bi aldeek izandako azken gerrak eragindakoak. Lurralde horrek, historikoki, armeniarren presentzia handia izan du, eta hala erakusten dute IV. mendeko hango eliza armeniarrek, baina nazioarteko legediak Azerbaijani ematen dio subiranotasuna: Azerbaijan herrialde turkiko bat da, gehiengo musulmana duena, eta Sobietar Batasuneko agintariek eskumena eman zioten eremu hori kontrolatzeko.\nSobietar Batasunaren garaian, tentsioak ezkutuan geratu ziren, bi komunitateetako herritarrak elkarrekin nahasteraino. Baina 1988an, Perestroika garaian, Karabakh Garaiko parlamentu autonomoak erabaki zuen Azerbaijandik bereizi eta orduko Armeniako Sobietar Errepublika Sozialistan sartzea. Bi komunitateen arteko ezinikusia bizitu egin zen, eta Sumqayit hirian armeniarrei egindako sarraskiak gatazka piztu zuen.\nSobietar Errepublika Sozialisten Batasuna desegin zenean, 1991n, Armeniaren eta Azerbaijanen independentzia gauzatu zen, eta gerra hasi zen bi herrialdeen artean, lurraldea zela eta. Libanoko armeniarrak ere batu ziren gatazkara, 2020ko udazkenean gertatu bezala. Lehengo hartan, armeniarrak izan ziren garaile: Karabakh Garaiaren kontrolari eutsi zioten, eta Azerbaijango lurralde batzuk bereganatu zituzten. Lurralde horietan, «segurtasun eremu» bat ezarri zuten, eta milaka familia azerbaijandar kanporatu.\nGatazka hartan, Zakar Kexixian zuzendari armeniar-libanoarrak haur abesbatza bat eratu zuen Karabakh Garaian, Xuxa hiri berezian: poeta eta artista askoren sorlekua da, bai armeniarrek eta bai azerbaijandarrek kultur erreferentziatzat daukatena. «Gerra bat zegoenez, guk nahi genuen koruko kideak seguru eta baikor sentitzea musikaren bitartez», gogorarazi du Kexixianek. Egitasmoak aurrera segitu zuen gatazka bukatu eta gero ere, eta Kexixianek beste abesbatza biki bat sortu zuen diasporako gazteentzat, Libanon. Bi koruak senidetu egin ziren, eta truke bidaiaren bat ere antolatu zuten. Libanoko abesbatzakoek modua izan zuten familiakoek hainbestetan aipatzen zieten lurraldea ezagutzeko, eta Karabakh Garaikoek, berriz, bisita egin zioten Libanon jaioak izan arren aberkidetzat dauzkaten gazteen babeslekuari. «Handik aurrera, adiskide egin, eta gutunak bidaltzen zizkioten batzuek besteei», kontatu du Kexixianek. «Hogei urtean, Beirutera eta Xuxara joaten nintzenean, poltsa izugarri handiak eramaten nituen, eskutitzez eta opariz beteak, talde batek besteari bidaliak. Mandatari lanetan ibiltzen nintzen!».\nTxikitan gutunak trukatzen zituen haur belaunaldi huraxe borrokatu da Azerbaijanen kontrako azken gerran iazko udazkenean, eta galdu egin du. Aurpegi goibelaz eta zuzenean begiratu ezinik, Kexexianek kontatu du hilak direla gazte haietako batzuk, edo haien bikotekideak. Gainerakoek alde egin behar izan dute Xuxatik —azerbaijandarrek konkistatua baitute—, Armeniako hiriburura edo ahal izan duten tokira. Kexexian harremanetan dago haiekin Whatsappeko talde batzuen bitartez: «Nik ezin erantzun diedan gauza batzuk galdetzen dizkidate, batez ere gazteek. Iruditzen zaie galdera guztietarako erantzunak ditudala. 'Zer gertatuko da gero?', 'Xuxara itzuli ahal izango gara?'. Zer erantzun ez dakidala geratzen naiz. Horretan ibili behar izatea gogorra da niretzat».\nHiru hamarkada egon dira Karabakh Garaian azerbaijandarrik gabe, baina bukatua da garai hori, egoera berriaren ondorioz. Azerbaijanek «segurtasun eremua» izenekoa ere berreskuratu du, armeniarrek Azerbaijanen lurraldean ezarri zutena, eta lekualdatutako ehunka mila azerbaijandar itzuli dira horri esker. Joan den azaroaren 10ean sinatutako akordio anbiguo horretan, lotu gabe geratu da zenbait herriren subiranotasuna, eta zibil armatuek oraindik liskarrak dituzte elkarren artean.\nSobietar Batasunaren amaieraren garaiko antzeko egoeran dago gatazka berriz ere, baina bada desberdintasun bat: Sobietar Batasunaren ondorengo bi belaunaldiak, lubakien bi aldeetakoak, odolustu egin dira gerra handi batzuetan. Azken gatazkan, 5.000 lagun baino gehiago hil dira, eta badirudi ezingo dela eragotzi gerra gehiago izatea etorkizunean.\n«Hogeita hamar urte daramatzagu aurreko belaunaldiaren garaipen istorioak entzuten», dio Hrag Avedanian armeniar gazteak; Burj Hammouden bizi da: «Armeniarrok garaituak izaten ginen beti, eta Artsakh denok batzen gintuen ikur bat zen». Horrela ez sentitzeko eskatu dio amak, baina Avedanianek dio bere belaunaldia «lotsatuta» dagoela aurreko belaunaldiek irabazitakoa galdu dutelako: «Nola justifikatu gertatu dena? Zer adieraziko diegu ondorengoei? Ez dugu jakingo zer esan hurrengo belaunaldiari».


Txinak bermatu beharko du EBra esportatzen duen arrozak ez duela transgenikorik | Consumer\nTxinak bermatu beharko du EBra esportatzen duen arrozak ez duela transgenikorik\nApiriletik aurrera, zereal honetako partidekin batera GEOrik ez dutela baieztatzen duten laborategiko ziurtagiriak eta probak aurkeztu beharko dira.\narabera: Asteazkena, 2008ko otsailaren 13a\nEuropako Batzordeak jakinarazi du ziurtagiri ofizialak eta laborategiko probak eskatuko dizkiela Txinatik inportatutako arrozari, genetikoki eraldatutako organismoak (GEO) edo transgenikoak dituzten barietateak Europako merkatura ez iristeko.\nNeurri hori hartu da 2006an eta 2007an Bt-63 barietatea zuten Txinako arroz-sailak aurkitu ondoren. Egoera zuzentzeko Bruselak Txinako agintariei ohartarazi arren, transgeniko hori, EBn debekatua, Europako merkatura joan den urtearen amaiera arte iritsi zen.\nApirilaren 15etik aurrera, legez kanpoko transgenikorik ez dutela bermatzen duen ziurtagiri batekin etortzen diren arroza edo Txinatik datozen produktuak bakarrik sartuko dira Batzordean. Partida horiek, gainera, egiaztatutako laborategiek aztertu beharko dituzte.\nHelburua da «Bt-63 arroza kontsumitzaileengana iristea eragoztea, genetikoki eraldatutako organismo hori ez duten arroz-produktu ziurtatuak soilik EBn sartzen direla bermatuz», adierazi zuen Markos Kyprianou Osasun komisarioak.\nOGM Bt-63ren presentzia lehen aldiz identifikatu zen 2006ko irailean Erresuma Batura, Alemaniara eta Frantziara iritsi ziren arroz-partidetan.\narroz partidas-eu transgenikoak txinera ziurtagiriak


LEKUKO DISEINATZAILEEN GUNEA GARBERAN - San Sebastián Shops\nSan Sebastián Shops-ek, Sustapen Ekonomikoaren Zinegotziako Donostiako Modaren Kluster- aren elkarlanarekin, bertako moda diseinuan lan egiten duten profesionalen bultzaketa ekimen honetan parte hartzera gonbidatzen zaitu.\nParte hartzeko deialdi publikoa gaur ireki da Donostiako marka eta diseinatzaileentzat Donostiako Sustapenako Donostia Moda Klusterraren bitartez, Ekonomia Bultzatzeko Zinegotzigoaren helburua da bertakoa eta desberdina den produktuari balioa ematea eta Donostiako markak eta diseinatzaileak sustatzea. Era horretan, ekimen berri bat abian jarri du, tokiko diseinatzaileak bezeroarekin harremanetan zuzenean jar daitezen. Horrela, hautatutako sortzaileei aldi baterako gune bat eskainiko die zentro komertzial batean, diseinatzaileek 2019-2020 udazkena eta neguko bildumak erakutsi eta saldu ahal izateko. Hain zuzen ere, doako espazio hori Garbera zentro komertzialaren erdi-erdian izango dute.\nGaur, ostirala, izena emateko denboraldia irekiko da. FORMULARIO honetan izena eman ahal izango da datorren irailak 26ra arte.\nHautatzeko irizpide orokorrak honako hauek izango dira:\nDiseinatzaileek lekukoak izan behar dute.\n2019ko udazkena-neguko bilduma askotarikoa eta zabala izan behar dute jendeari zuzenean saltzeko hilabete oso batean.\nIrailaren 27an, hautatuko markak zeintzuk diren jakinaraziko da, eta bildumak saltzeko aukera izango dute hilabete oso batez; hots, urriaren 3tik- 26ra, astelehenetik larunbatera, 10:30etatik 21:30etara, egunean zehar milaka bezero igaro ohi diren leku pribilegiatu batean.\nPreviousPrevious post:#PUC2019 FESTIVAL: TOKIKO MERKATARITZA HIRIA MARKAREN SUSTATZAILE GISANextNext post:EUSKAL MODAK DONOSTIAKO ZINEMALDIA HARTUKO DU ALFONBRA GORRIAN ETA ESZENATOKIETAN IKUSIKO DITUGUN 66 PROPOSAMENEKIN


www.euskotren.eus atariaren mendeko webguneek edo atariek irisgarritasunaren eta diseinu unibertsalaren printzipioak betetzeko konpromisoa hartzen dute. Konpromiso horrek esan nahi du orain arte hartu diren neurriak hartu direla herritar guztiek informazioa eskuratzeko aukera izan dezaten, kontuan hartu gabe zer muga tekniko, fisiko, sentsorial edo intelektual dituzten kontsulta egiten duten pertsonek, eta zein testuingurutan erabiltzen duten informazioa.\nEuskotrenek konpromisoa hartzen du bere webgunea eskuragarri jartzeko, Irailaren 7ko 1112/2018 Errege Dekretuarekin bat etorriz sektore publikoko gailu mugikorretarako webguneen eta aplikazioen irisgarritasunari buruzkoa. Informaziorako sarbide unibertsal hori bermatzeko, UNE-EN 301549:2019 Arauaren irisgarritasun-baldintzak aplikatzen dira webgune honen garapenean eta mantentze-lanetan.\nAtari honen irisgarritasun-mailari buruzko azken berrikuspena 2020ko azaroan egin da.\nEdonola ere, edozein eduki eskuratzeko zailtasunen bat aurkitzen baduzu, mesedez, jarri gurekin harremanetan.\nIrisgarritasun-adierazpen hau www.euskadi.eus webguneari aplikatzen zaio.\nJarraian jasotzen den edukia ez da eskuragarri, honako arrazoi hauengatik:\nMultimedia edukia: Badira testuak eta koloreak dituzten irudiak, kolorearen gutxieneko kontrastea betetzen ez dutenak (1.4.3 baldintza).\nOrriaren kodea: Etiketa semantikoan (1.3.1 baldintza) eta prozesamenduan (4.1.1 baldintza) akatsak dituzten web-orri batzuk daude.\nFormularioak: akatsak identifikatzeko irizpidea betetzen ez duten web-inprimakiak daude (3.3.1 baldintza), akatsen aurreko iradokizunak (3.3.3 baldintza), teklatu bidezko nabigazioa (2.1.1 baldintza) eta teklatuko foku ikusgarria (2.4.7 baldintza).\nKolorea eta estiloak: webguneren batean elementu batzuek ez dute betetzen kolorearen gutxieneko kontrastea (1.4.3 baldintza), testuaren doikuntza (1.4.10 baldintza) eta testuaren tartea (1.4.11 baldintza).\nWeb orriren batean edizio-akats puntualak egon litezke.\nAdierazpen hau 2020ko azaroaren 19an prestatu zen.\nAitorpena prestatzeko erabili den metodoa erakundeak berak egindako autoebaluazioa izan da.\nAitorpenaren azken berrikuspena: 2020ko irailaren 19a.\nCIrisgarritasun-Baldintzei Burusko Jakinarazpenak\nIrisgarritasun-betekizunei buruzko jakinarazpenak egin ditzake (1112/2018 Errege Dekretuaren 10.2.a artikulua), adibidez:\nEdukia eskuratzeko beste zailtasun batzuk transmititzea.\nHurrengo orrialdean aurkituko duzun kontaktuaren bidez, sakatu hemen.\nInformazio Irisgarriaren eta Kexen Eskaerak\nErrege Dekretu honetako baldintzak betetzeari buruzko kexak egin ditzakezu, eta 3. artikuluko 4. paragrafoan ezarritakoaren arabera errege-dekretu honen aplikazio-eremutik kanpo dauden edukiei buruzko informazioa eska dezakezu, edo irisgarritasun-baldintzak betetzetik salbuetsita daudenak, neurriz kanpoko karga ezartzeagatik.\nInformazio irisgarriaren eta kexen eskaerarako sarbidea.\nJakinarazpenak, kexak eta informazio-eskaerak Bezeroen Arretarako Unitateak jaso eta tratatuko ditu.\nInformazio irisgarria edo kexa eskatu ondoren, honako kasu hauetakoren bat gertatzen bada:\nEskaera edo kexa ezetsi bada.\nHogei egun balioduneko epea igaro eta erantzunik jaso ez bada.\nErreklamazio bat aurkeztu ahal izango da informazio irisgarria, kexak eta erreklamazioak eskatzeko inprimakiaren bidez.\nWebgune honek UNE-EN 301549:2019 (PDF) Arauaren eskakizunak aplikatzen ditu (beste leiho batean irekitzen du), 1112/2018 Errege Dekretuaren salbuespenak kontuan hartuta.\nIrisgarritasunaren azken berrikuspena 2020ko azaroan egin da.\nWebgunea optimizatuta dago Microsoft Internet Explorer 11.0 nabigatzaileentzat edo goiko bertsioentzat eta FireFoxen eta Google Chromeren indarreko azken bertsioentzat.\nWebgunea Responsive bistaratzeko diseinatuta dago, eta, beraz, ezin hobeto ikusten da tablet gailuetan eta mugikorretan. Gailu horietan optimizatuta dago indarrean dauden Chrome for mobile, Firefox for mobile bertsioetan bistaratzeko.


16 azaroa, 2020 Garai batean 611\nKanpai-dorrea ere maite genuen, eta maiz igotzen ginen eskailera biribiletan saguzarrak uxatuz\nJexux Aizpurua Barandiaran • Ataun\nPlazako eta elizara bidean izaten zen jendearen joan-etorria ziren ikusgai bakarra. Gaur Zaindegi gure etxeko leihora aterako bagina, denbora luzez kalean ez genuke arimarik ere ikusiko.\nOrduan, ordea, udaletxea, alhondiga, Caja de Ahorrosa, Pedro mikeletea, Benito ojalateroa, Esteban goarda, Beltran guardia zibila, Inazio jostuna, ileapaindegian Rosarito, Luzio Dorronsororen karroa, Joxemiel Barandiaranen velo-solexean, botikan Kontxita, errota-bidean gariz edo artoz kargatuta Aietzioko astoa, Berraraingo Antonio, Andreseneko Josekutz, Lopetxeko Joxe, Saletxeberriko Josekutz, Etxeberriaundiko Pedro, Sanztegiko Joxe… idi-uztarriekin egur-karretoan, Miravalles-ko surtidorean Maria edo Juli, Txomiñoenean Ixabel eta Martin, Txindikatuko Patxi errepide erdian ardo-kupelak urez astintzen, Joan zapatariaren kix-kas hotsa, Jexux Etxeberria antigualeko gauza-zalea, Joxantonio barberoa, Joxemari harakina, Anguloenean Petra eta Joxepa, Kerejetaenea, Joxe organista, udaletxeko balkoitik Jexux sakristaua zelatan, Emeteriaeneko eskaparateko azukredun goxoki erakargarriak, Fabrika Haundirantz bizikleta-zaleak, harrobitik harri-karretoan Euxebio, Eujenio, Joan, Bixente… Iluntzean, berriz, Garaialdeko Ixidro eta Aralegiaundiko Nikolasen artaldeak erretiran; kalezulo bizia benetan.\nHaurrok, berriz, Kontzejupen, Kalostraundin, Kalustratxikin, kortxo eta hariz etxean egindako pilotaz, txapetan, ezkutaketan…\nElizkizunek urteko une asko betetzen zuten: eguneroko mezak, bezperak, jaunartzeak, hiletak, bataioak, elizan sartzeak, ezkontzak… guzti horietan jardutea egokitu zitzaigun; gaixorik zirenei «jauna» edo azken igurtzia eraman, prozesioak…\nKanpai-dorrea ere maite genuen eta maiz igotzen ginen eskailera biribiletan saguzarrak uxatuz. Jai handietan bi kanpai txikiak eta handia tartekatuz jo behar. Hileta-kanpaiak, aldiz, hilobi-zaleak kanpai-dorretik bistaratzen genituenean.\nHainbestetan igotzen ginenez, lehen ikerketa egiteko aukera izan genuen. Kanpai handiak inguruan bazituen hizki batzuk, baina kanpoaldekoak ezin irakurri. Azkenean, Graziaeneberriko leihotik irakurtzea eta suge baten irudia ikustea lortu genuen.\nEskolako «ibillaroak» beste baterako utziko ditugu (jarraitzekotan).\n« Joxe Arizkorreta Imaz: Muxuzko begiradak\nTituluak ala esperientzia »


Albisteak - Shandong-eko kanalizazio erraldoiaren industriaren Nissan errekorra hiru aldiz jarraian freskatu zen\nShandong erraldoiaren kanalizazio industriaren Nissan errekorra hiru aldiz jarraian freskatu zen\nOptimizatu prozesua arazo berriak konpontzeko\nEkoizpen antolakuntza moduaren antolamendu arrazoizkoa, bi labe hiru makina produkziora antolatzeko, ekoizpenaren aldez aurretiko plangintza eta ekoizpenaren prestaketa. Bihurgailuaren galdaketa-zikloa 29 minutuko epean kontrolatu behar da, eta bihurgailuaren galdaketa-zikloaren erlazioa, fintze-tratamendu-zikloa, etengabeko galdaketa-zikloa. eta beroan ijetzitako plaka-banden ekoizpena koordinatu behar da. Zailtasunen aurrerapen teknikoa bizkortu, ekipamenduaren bermea indartu, mota guztietako istripuak murriztea, produkzio-eraginkortasuna hobetzea, altzairugintzaren eguneroko batez besteko produkzioa helburu-balioa iristen dela ziurtatu eta ijezketa-fabrikaren irteera. aurreikusitako baliora iristen da.\n"Prozesu bakoitzaren elkarrekiko babesa bermatzen jarraituko dugu, funtsezko arazoei aurre egiteko neurriak formulatzen eta arduraduna inplementatzen jarraituko dugu. Kudeaketa asteko analisi bileraren bidez, arazoen ikerketa sakona, arazo konparatiboak ideologikoak, antolakuntzak ezagutzeko. , kudeaketaren gabeziak, helburu handiagoa ezarri, errekor altuagoa sortu».\nBenchmarking industrien neurri berriak ezartzea\nBegiak barnera atxikitzea, enpresen benchmarking helburu, kostua, ekoizpena, kalitatea, eraginkortasuna eta beste adierazle ekonomiko eta tekniko gako batzuen inguruan, minak, zailtasunak eta ekoizpen prozesua blokeatzea arretaz orraztuz, lan estiloa aldatu, trinkotze erantzukizuna, kuantitatiboa, Kudeaketa digitala eta estandarizatua osoan zehar, lanerako denbora luzez, aurreratua lortzeko ahaleginak. "Indizea sustatzeko altzairuzko esperientzia ikasteko" lanaren bidez, ZhaBai ideologia hutsunea, adierazle teknikoak eta kudeaketa hutsunea, luzetarako, ertzetik zeharkakoa, geruza atxikitzen dira. geruzaren bultzada indizearen ezarpenaren gainean, ezartzeko neurriak eta erantzukizuna, postua, taldea, funtzionamendua, zatiketa lau adierazle maila urratsez urrats laguntza.\n"Hurrengo urratsean, Siping Jingang, Jilin Jianlong eta Shanxi Jianlong-ekin lehiatuko gara prozesatzeko kostuak murrizteko, produkzio-efizientzia hobetzeko, prozesu-adierazleak hobetzeko eta produktuaren kalitatea hobetzeko, praktika onetatik ikasteko, helburuak ezartzeko eta industriaren batez besteko mailara iristea».\nOrientazio ideologikoak bultzada berria dakar\nOtsailaz geroztik, Shandong Jute Pipe Negozio Sailak bihurgailuaren galdaketa-zikloa murrizteko ideia orokorra garatzeko ildo nagusian zentratu da, xaflak tiratzeko abiadura hobetzen eta ijezketa-errotaren benetako irteera hobetzen. Eraman langile guztiak arazoari atxikitzeko. -orientatua, lan-estiloa aldatu, oinarrizko kudeaketa finkatu eta sistemaren ezarpenari arreta handia jarri. Seriotasunez antolatu koadroak eta langileak eztabaida-jarduera handia burutzeko "labe garaia egonkorra eta eraginkorra bermatzea, zer egin behar dut". ”, operazio-eremu bakoitzak altzairuaren ekoizpenaren egonkortasunarekin konbinatuta labe garaien eztabaidaren egonkortasuna bermatzea da, ikerketa sakona, ekipoen egonkortasuna eta funtzionamenduaren egonkortasuna lortzeko, 65 neurri zehatz formulatu. Horietatik 49 izan dira. aurreikusitako helburuak ezarri eta lortu ditu;16 ez dituzte itxaropenak bete eta aurrera egiten ari dira. Sortu aktiboki adimen zentrokideko lan-giroa, norabide berean eta ekintza sinkronoaren helburua, plaka bobinaren irteera eta aurrerapenaren aurrerapenerako berme sendoa eskaintzeko.\n"Urte hasieran hasierako drama abestu ahal izateko, Altzairuaren Negozio Dibisioko Alderdi Batzordeak, urteko aurrekontu-zereginaren ezarpenak gidatuta, 'learning ba Steel, sustapena sustatu, altua sortuz" festaren lehiaketa burutu zuen. etekina eta eraginkortasuna areagotzea' eramaile gisa. 'Xueba altzairua' piramidearen lau mailako indize sistemaren eta oinarrizko adierazle nagusien "bukaera arte" moduaren bidez, errutina hautsi, inplementazioa egin, aurrerapauso bat osatu, ekoizpen lerroaren maiztasunaren oinarriak ezarri zituen errekorra hausteko».


Historia - politeknikoa - Gipuzkoako Ingeniaritza Eskola - UPV/EHU\nGipuzkoako Ingeniaritza Eskolako historia\nMaria Cinta Caballer Vivesek idatzitako liburua:\n(Beste leiho bat zabalduko du)Donostiako Industri Ingeniari Teknikoen Unibertsitate Eskolaren 50. urteurrena (1952 – 2002) (pdf ,4,35 Mb)\nEgungo Gipuzkoako Ingeniaritza Eskola 1952. urtean sortu zen, Peritutza Industrialeko ikasketak (garai hartan deitzen zen bezala) Hezkuntza eta Zientzia Ministerioko Irakaskuntza Teknikoen Zuzendaritza Nagusiaren mendekoak zirenean. 1957. urtean lehenengo promozioak ikasketak bukatu zituen, eta Mekanika, Elektrizitate eta Kimika espezialitateetan hogei bat graduatu egon ziren guztira.\nGarai hartako Peritu Industrialen Eskolak 1950 eta 1970 urte bitartean bigarren hezkuntza ondoko ikasketetan alternatiba gutxi zituen gazte asko lanbide-mailan eta maila pertsonalean sustatzen lan garrantzitsua egin zuen. Gazte horietako askok Lanbide Heziketako maila gainditzeko aukera izan zuen Ingeniaritza Teknikoan. Ondoren, graduatu horiek Lanbide Heziketa modernoa garatu zuten Gipuzkoan, eta Tekniker eta Ikerlan bezalako zentro teknologikoen sorreran ere parte hartu zuten; zentrook 70eko hamarkadan sortu ziren.\n70eko hamarkada aldaketa handia gertatu zen Eskolan, 1970eko Hezkuntzaren Lege Orokorraren ondorioz. Izan ere, Eskola Unibertsitatean integratu egin zen eta orduan Industria Ingeniaritza Teknikoko Unibertsitate Eskola (IITUE) izena hartu zuen. Eskola Unibertsitatean integratu zenean, Industria Elektronika eta Industria Antolakuntza espezialitateak ezarri ziren. Azken hori 90eko hamarkadaren hasieran desagertu egin zen.\n90eko hamarkada loraldi garaia izan zen, guztira 2.220 ikasle eta 300 graduatu inguru izaten baitziren urtero. 1995. urtean ikasketa-plan berria ezarri zen eta honako titulazioak ematen hasi ziren: Mekanikan Industria Ingeniaritza Teknikoa, Elektronikan Industria Ingeniaritza Teknikoa, Elektrizitatean Industria Ingeniaritza Teknikoa eta Industri Kimikoan Industria Ingeniaritza Teknikoa.\nAzken urte hauetan asmo handiko proiektuak garatu izan dira Donostiako IITUErako. 2001-02 ikasturtean Industria Antolakuntzan Ingeniaritzako bigarren zikloa ematen hasi zen. 2002-03 ikasturtean, bi titulazio berri gehitu ziren Eskolan: Herri-Lanetan Ingeniaritza Teknikoa eta Arkitektura Teknikoa. Jadanik titulazio ugari ematen zirenez, kokaleku egokia behar zen. Eraikin berria 2003-04 ikasturtean inauguratu zen eta ikastegiak orduz geroztik izen berria du, titulazio guztiak biltzen dituen izena, alegia: Escuela Universitaria Politécnica de Donostia-San Sebastián/Unibertsitate Eskola Politeknikoa (EUP/UEP-D). 22000 m2-ko eraikina da eta Ibaetako Unibertsitate Campusean dago.\n2016ko urtarrilaren 5etik hogei fakultatez eta eskolaz osatutako Euskal Herriko Unibertsitatearen egitura berria errealitatea da jadanik. Aldaketa horren bidez, UPV/EHUk bere antolakuntza indartzen du ikasketen eskaintzan eragin gabe, bere horretan iraungo baitu bai ikasketen bai lurraldeen hedapenari dagokionez. Donostiako Eskola Politeknikoa Eibarko Industria Ingeniaritza Teknikoko Unibertsitate Eskolarekin fusionatzen da eta, dagoeneko, Gipuzkoako Ingeniaritza Eskola deitzen da.\nGipuzkoako Ingeniaritza Eskolak aliantza eta lankidetza sare sendoa osatu du, eta horixe da bere kapital soziala. Erakunde hauekin elkarlanean aritzen da:\nUPV/EHUko Ingeniaritza Teknikoko Eskolen sarea. Curriculuma diseinatzeko eta programak koordinatzeko elkarrekin lan egiten dute.\nEstatuko Ingeniaritza Teknikoko Eskolen sarea. Zuzendarien Konferentziaren bidez, kudeaketa eta hezkuntza berrikuntzari buruzko esperientziak elkarri azaltzen dizkiote.\nADEGI Gipuzkoako Enpresarioen Elkartea. Enpresetan praktikak eta karrera-amaierako proiektuak egiteko programetan elkarrekin lan egiten dute.\nAtzerriko ikasleak prestatzeko ERASMUS sarea.\nUPV/EHUko Berrikuntza Kudeaketako Zentro Sarea (BKZS). Kudeaketan berrikuntzak egiteari buruzko esperientziak bizi dituzte elkarrekin.\nEuskal Autonomia Erkidegoko Industria Ingeniaritzako Goi Eskolak. Bigarren zikloko ikasleen jarraipena egitea da helburua.\nPeritu eta Industria Ingeniari Teknikoen, Aparejadore eta Arkitekto Teknikoen, eta Herri-Lanetako Ingeniari Teknikoen Elkargo Ofizialak. Lehen mailako ikasleei harrera egiteko programan, bizitza aktiborako trantsizio programan, eta prestakuntza programetan parte hartzen dute.\nAliantza sendo horiez gain, Gipuzkoako Ingeniaritza Eskola ikastegia akademi, enpresa edo zientzi arloko beste erakunde batzuekin ere unean uneko hitzarmenen bidez elkarlanean aritzen da, praktikak, karrera-amaierako proiektuak, I+G+B proiektuak, eta abar egiteko.


Benito Lertxundi, arimaz, espirituaz, sexuaz... mintzo zaigu (II. Zatia)\nUrko Ansa 2013-04-05\nBenito Lertxundi Arimaz, espirituaz, sexuaz... mintzo zaigu (II. Zatia)\nBenito Lertxundi. Argazkia: Ruben Plaza.\nAgindu genuen moduan, Entzun! liburuaren azken zenbakian –paperezko formatuak dituen mugak direla eta– argitaratu genuen elkarrizketatik kanpo geratu zen galdera-erantzun sorta berri bat dakarkizuegu hemen. Orduan, Benito Lertxundik bere disko eta liburu berriari buruz hitz egin zigun, erlijioari buruz, ahotsean izan zituen arazoei buruz, Bob Dylani buruz, Zuberoa/Askatasunaren semeei eta Altabizkar/Itzaltzuko Bardoari diskoei buruz... Baina gehiagorako astia eman zuen. Euskal tradizioa, “Gu Gira” kontzertuak eta heavy metala ere izan zituen hizpide...\nOrain, aldiz, izpiritua eta bizitzaren filosofiaren inguruan gehiago sakontzeaz gain, sexuaz hitz egin digu eta Ez Dok Amairuren amaieraren arrazoietan sakontzen saiatu gara (asko lortu ez dugun arren, saiatzeak beti ematen ditu bere fruitutxoak), eta “kantautore politiko” deitu ziren haietaz itaundu diogu.\nEz da ordea, oriotarrarekin izan genuen solasaldia hemen bukatuko. Ezta gutxiago ere. Elkarrizketa interesgarri eta argigarri honen hirugarren (eta azken zatia) lantzen ari gara dagoeneko...\nJainkoari buruzko Benitoren gogoeta batekin hasiko gara:\n"Jainkoa hitz bat da, termino bat. Termino hori erabili egin behar bada eta zirkulatzen egon behar badu, ni hitz horren jabe egingo naiz. Hori ni ere banaiz. Azken finean gauza bi ez daudelako, hori da hain zuzen kulturalki sartu zaigun nolabaiteko aberrazio bat, hau da, fragmentazioaren mundua. Zenbakiak... Ez, ez, gauza bakarra da. Bat. Ordea, gure pentsamendua denbora denez, zatitzailea da eta sortzen ditu gauza ezberdin asko eta azpimundu edo mundu txiki asko. Horrekin gelditzen gara eta ez dugu ezer ulertzen. Orain lurrean gaude eta gero zeruan edo infernuan. Beste mundu batean. Orain hau gara baina gero beste gauza bat izango gara. Oraingoak ez du balio eta gerokoak balioko du. Baina oraina bakarrik daukagu: beste guzia ilusioa da. Iragana ilusio bat da, eta iragana bera ere momentu honetako interpretazio bat da”.\nEternitateaz hitz egiten duzunean, eternoak garela esan nahi duzu. Zer esango zenioke hil nahi ez duenari? Eternoa izan nahi duenari?\nEz gara hiltzen erabat; hiltzen zaizkigu gauzak. Zenbat zelula hil zaizkigu? Baina berriak etorri dira, eta hor jarraitzen duzu. Gu gara zelulak, gure adimena edo espiritua ez baita gurea. Nire argia, nire haizea esaten al duzu? Haizea, haizea da; eta argia, argia da. Nik orain ez dut argian parte hartzen (Oharra: Benitok begiak itxi ditu); eta orain bai (ireki dituenean). Beraz, ez da nire argia, hala balitz orduan ere (begiak itxi ditudanean) argia egongo litzake. “Hiltzea muga bat da” esaten da. Ez, hiltzean ez duzu mugarik ikusten. Badakizu hil egin behar dela, beti hiltzen ari zarelako. Orduan, zergatik egon egunen batean bihotza geldituko zaidanaren beldurrez? Hiltzen ari garen heinean, berria izango da.\nPlazer bat izan duk, Benito! liburuko edukiak aurreiritzi askorekiko liberazioak dira, bizitza osoan eraman ditugun zama horiekiko liberazioak. Ohiko pentsamenduekin talka egiten du, beste ikuspuntu bat da, eta horregatik interesgarria. Pako eta Mikelentzat izan den moduan. Adibidez, baloreen diktadura salatzen duzu.\nNork esaten digu zein diren baloreak? Elizak esan behar dizkigu bere baloreak, jainkoak emanak? Historia bat muntatzen dute, bete behar duguna. Berez, izate horretan, ez dago balorerik. Guk baloratzen dugu. Eta historian zehar, kulturalki, kultuaren arabera egiten ditugu balorazioak, eta halako monolito batzuk bihurtzen dira: “Gure baloreak, betiko baloreak”... eta abar. Modu mekaniko batean errepikatzen joan dira, belaunaldiz belaunaldi. Hori dena gure balorazioa da, ez dago berezko balorerik. Ezta nire izatean ere. Balore batzuen inguruan militatu egiten duzu, eta berez ez dago militatu beharrik.\n"Nork esaten digu zein diren baloreak? Elizak esan behar dizkigu bere baloreak, jainkoak emanak? Historia bat muntatzen dute, bete behar duguna. Berez, izate horretan, ez dago balorerik. Guk baloratzen dugu (...)"\nErrukia eta barkamenaren inguruan ere hainbat hausnarketa egin dituzu.\nBarkamenak badu halako protokolozko konnotazio bat. Gizartean batek testimonialki barkamena eskatzen badu, bestea pozten da bere ohorea handitzen delako. Errukia beste gauza bat da. Osotasunaren pertzepzio hori daukan pertsonatik sortzen da. Bat, ezerezetik aparte ez dagoela konturatzen da, ezinezkoa delako. Badaki mina egiten badu bere buruak ere mina hartuko duela. Hori horrela ikusten duenak ez dio inori mina desiratzen, bai baitaki hori gaiztoa dela beretzat eta denontzat. Erruki horrek purifikatu, garbitu egiten du. Norbaiti okerra egitetik salbu zaude.\nEgoera lasairik existitu al daiteke heriotzari beldur izanda?\nEz. Heriotzaren beldur bazara, lehen aipatutako kode horietan bizi zara, geroari beldurrez eta denboran kokatutako kultura batean bizi zarelako. Azkenean, heriotza ere bizi da. Nolabait esateko, forma aldaketa batzuk dira. Eternoak garela badiozu, zergatik diozu bizitza amaitu dela heriotzarekin? Hiltzen banaiz, bizi naizelako da. Hiltzen dena bakarrik bizi liteke, eta bizi dena bakarrik hil. Hil egin beharko duzu ziurtatzeko bizi zarela. Bizi denak, badaki heriotza noizbait helduko zaion akzidente bat dela. Baina ez daki uneoro gertatzen ari zaiola. Ez daki heriotzaren kulturak erro-erroan daramala heriotzara. Ez daki hori ikusten, eta horrekin lasai, bare bizitzen.\nKezka horrek ez du ezertarako balio orduan...\nGertatuko da, nahi izan edo ez.\nHainbat erlijiok arima eta gorputzaren banaketa planteatzen dute. Zuk hori astakeri bat dela diozu, hori onartu ezkero, gorputza zure arimatik kanpo dagoen zerbait dela onartzen baita.\nNik diot kanpoa eta barrua gauza bera dela. Gu hizkuntza batez baliatzen gara, eta hizkuntza pentsamenduaren ondorioa da. Beraz, pentsamendua denbora bada, hizkuntzak ezinbestean denbora izan behar du.\n"...normaltasun batean gauza desnaturalizatu asko daude. Sexuarekin hori egin zuten: gauza natural bat norma bihurtu. Honaino, edo modu honetara; bestela txarra edo bekatua da"\nArima hori gure asmakizun bat al da?\nNire ulermen bat da. Nik ez dakit munduan inork hori esan duen, agian bai, baina nik ez dut ezagutzen. (...) Bihotz* kantan horretaz ari naiz (*Bihotz abestia 1996an argitaratu zen Hitaz Oroit diskoan).\nSexuaz askatasun osoz hitz egiten duzu liburuan, oso ohikoa edo normala ez dena.\nNiri normala hitzak ez dit ezer esaten. Gauza bat bai esaten dit: denek egiten dutena; norma. Batzuetan konnotazio positiboa eman nahi zaio. Nik diot normala agian ez dela izanen, baina naturala bai. Bi gauza ezberdin dira eta normaltasun batean gauza desnaturalizatu asko daude. Sexuarekin hori egin zuten: gauza natural bat norma bihurtu. Honaino, edo modu honetara; bestela txarra edo bekatua da. Arau horiek, balore edo balorazio haiek gizakiak egin ditu, gutiziaz gainera. Tradizioaren izenean boterea edukitzeko otzandu nahi izan dute gizakia. Haren araberako jokamoldeak sortzen dituzte. Jatea ondo dago, baita lo egitea ere; zergatik dago, bada, sexua gaizki? Zein ezberdintasun dago? Errepresio horrekin arazo psikologiko pila bat sortzen da, konflikto pila bat. Aberrazio ikaragarria da. Zer izango ginateke gu sexurik gabe? Sexuaren ondorioa gara. Itsusia dela, ezkutatu egin behar dela... haurrek ez dute horretaz ezer jakin behar... harrikada bat ikaragarria. Zer gauza hobeagorik egingo genuke, guzi hori desikastea baino? Hori egitean agertzen da benetako arrazoia. Sexuari arauak jartzea geure buruaren aurka joatea izango litzake.\n"Hori da egoaren kultura. Besteen onespenaren bila bizitzea. Ia beti, gizakiaren bizitza osoa karrera bat da horretara iristeko. Konturatuko balira zer edo zeri noiz eta naturalago begiratzen dioten, orduan eta sinesgarriagoak direla!"\nNire belaunaldikook ez dugu hainbeste jasan erlijioaren errepresio zital hori, baina beste batzuk dauzkagu: ospea, dirua... eta abar. Ez ote dira hauek erlijioa bezain kaltegarriak?\nAzken finean, bai erlijioan zein beste gauzetan, beti agertzen da egoa. Zer jorratzen du egoak? Zein egoera sortzen ditu? Egoa, azken finean, pentsamendua dela esan dugu. Pentsamendu horrek eredu bat du bere buruarekin: “Nik gizartean hau izan nahi dut, irudi hau nahi dut besteek horrela ikus nazaten”. Besteen kontsiderazioa edukitzeko egiten du bere kalkulua eta bere estrategia. Gezurrezko irudi bat eraikitzen du, harrera ona izateko. Jendeari pentsa arazi nahi dio bera ezinbestekoa dela inguru horretan, eta bere bizitza guzia antolatzen du hori lortzearren. Hori da egoaren kultura. Besteen onespenaren bila bizitzea. Askotan, ia beti, gizakiaren bizitza osoa karrera bat da horretara iristeko. Konturatuko balira (ez dute egiten, ego horren espetxean preso daudelako) zer edo zeri noiz eta naturalago begiratzen dioten, orduan eta sinesgarriagoak direla!\nMeatzari aretoa (Muskiz)Kritikak


"Egurrezko surf-taulen potentzialari ikusgarritasuna eman nahi diot" - Sopela - Hiruka.eus\n"Egurrezko surf-taulen potentzialari ikusgarritasuna eman nahi diot"\nIker Rincon Moreno 2020-10-07 11:49\n2017an hasi zen sopeloztarra "Paulownia" dokumentala lantzen.\nZurez egindako taulen inguruko hemeretzi minutuko dokumentala garatu du Paula Odriozola Pauloski sopeloztarrak. Paulownia zuhaitzen izen berdina daraman lan horren bitartez surfaren munduan taula ekologiko horien agerikotasuna sustatu gura izan du, besteak beste.\nEuskal kostaldeko edozein txokotan kamera eskuan ikus daitekeen argazkilari eta bideogilea da Paula Odriozola sopeloztarra, Pauloski izenagaz ezagunagoa dena ur artean. Itsasoari lotuta dago gaztea, olatu artean murgiltzeak naturarekiko konexioa pizten diolakoan: "Purutasuna, gardentasuna, oreka... Nirvana".\nPaulownia zurez eginiko surf-taulen inguruko dokumentala da. Zergatik egin duzu mota horretako ikus-entzunezkoa? Zer lortu nahi izan duzu horregaz?\nBetidanik interesatuta egon naiz bio-eraikuntzan, hau da, material naturalen bidez eraikitzea. Orain dela sei urte ezagutu nuen zurezko taulekin surfa egiten duen Andrea Molina. Biok batera argazki eta bideo dezente egin ditugu; bera izan da nire inspirazioa, eta noski, taula ekologiko horiei agerikotasuna ematea izan da helburu nagusia.\nNoiz hasi zinen hori lantzen eta noiz egin zenuen publiko?\n2017an hasi nintzen Paulownia zuhaitzen plantazioen inguruan informazioa biltzen. 2018ko udaberrian Valentziako iPaulownia enpresa bisitatu nuen, zuhaitzak lore more politez beteta zeuden momentua aprobetxatuta. Bidaia jarraituz, Bartzelonara jo nuen Flama Surfboards grabatzeko, Andrea Molinak erabiltzen dituen surf taulen shaper-a, alegia. Taula benetan zoragarriak sortzen dituzte bertan, pasio eta fintasun itzelarekin. Bueltan, Euskal Herrian taula horiek eta Alaiak erabiltzen dituen jendea grabatzen jarraitu nuen. 2019an amaitu nuen eta hiru festibaletan aukeratu zuten, baita pantaila handian proiektatu ere.\nZelako harrera izan du lanak surfaren munduan?\nSurflari asko eszeptikoak dira, baina orokorrean harrera positiboa izan duela esan daiteke. Surfaren industria jasangarriago bihurtzeko eta material ekologikoak erabiltzeko asmoa dugu itsasoaren munduan murgilduta gaudenok.\nZurezko taulak garestiagoak diren arren, oso erresistenteak direla eta bizitza luzeagoa dutela dio Paula Odriozolak.\nBestelako dokumentalik egitea aurreikusten duzu etorkizunean?\nMomentu honetan Zuku surflariarekin bideotxo bat labean daukat, Sergik sortutako pieza batekin. Zuku lagun handia dut, pertsona ezaguna da Espainian, eta surflari aparta; beraz, gure helburua da eszeptiko horiei demostratzea taulok Mundakako tutuen barruan sar daitezkeela.\nZeintzuk berezitasun ditu Paulownia-egurrez egindako surf taula batek?\nPaulownia izeneko zuhaitzaren zur hori oso aproposa da itsasoan murgiltzeko, ezaugarri bereziak dituelako: erresistentzia handia du, iragazgaitza da eta pisu txikia du, besteak beste.\nSurfa eta ekologia. Itsasoaren gaur egungo egoera larria dela eta surflariek ekologismoaren alde egin beharko luketela uste duzu? Zelan lagun dezakete arlo horretan?\nKontsumismoaren aro honetan surflari gehienek taula asko dituzte. Zurezko taulak pixka bat garestiagoak dira, denbora gehiago behar dutelako prestakuntzan, baina oso erresistenteak dira eta bizitza luzeagoa dute. Kotxe bat, etxe bat edo janaria erosteko irizpide berdina izango bagenu, zurezko surf-taula gehiago ikusiko genuke.\nBadago zurez egindako taulak egiten dituen norbait hemen inguruan?\nSalvador Artaza shaperak Alaiak fabrikatzen ditu. Polinesian antzinatik surfa egiteko erabiltzen diren taula-motak dira. Oso finak eta, orokorrean, olatu txikietarako.\nSurfari lotutako argazki eta bideo asko ikus ditzakegu zure sare sozialetan. Nondik dator afizio hori?\nOlatuekin lotuta dauden kirolak bisualki oso atseginak egiten zaizkit. Bestalde, itsasoan murgiltzeak naturarekin konexio handia pizten dit.\nAfizioa ofizio bilakatu duzu?\nEz, hau dena afizioa besterik ez da. Ofizioz marrazketa-irakaslea naiz.\nAurretik ere film laburrak egin izan dituzu, Las chicas de las olas kasu. Zer nahiago duzu, argazkigintza edo bideogintza?\nArte ezberdinak dira. Argazkigintza poesiarekin lotuta ikusten dut, eta bideogintza sormena, irudimena eta sentsazioekin loturik. Sentsibilitatez nire proiektuak margotzea dut erronkatzat.\nPaulownia dokumentala, osorik\n· PAULOWNIA · from Kantauriko Olatua on Vimeo.


Aurkitutako izenak:\t2 emaitza LAGUNTZA bilaketarentzat\nLAGUNTZASocorroAndrezkoa\tErdi Aroko tradizioan bilatu behar da Laguntzako Andre Mariaren kultua, kristauak, haurrak batez ere, deabruarengandik babesten baitzituen. Erroman, gainera, Laguntzako Andre Maria ere badago. Jaia abuztuaren 8an da. Aldaerak: Laguntzane, Sokorri eta Sorospen. Baliokidea: Socorro (gaz.).\tLAGUNTZANESocorroAndrezkoa\tIkus Laguntza.\tOharra: hemen biltzen diren izenak Onomastika batzordeak emandako irizpen eta gomendioak dira. Bestalde, izen askoren azpian ematen diren argibideak izenaren jatorriari buruzko azalpen osagarri hutsak dira.


Jon Kortajarena - Wikipedia, entziklopedia askea.\nBilbo, 1985eko maiatzaren 19a (35 urte)\naktorea, zinema aktorea, modeloa eta telebista-aktorea\nJon Kortajarena Redruello (Bilbo, 1985eko maiatzaren 19a) euskal herritar modelo bat da.\n2003an Agencia View izeneko agentzian hasi ondoren, Roberto Cavalli diseinatzaileak bere kuttunen artean aukeratu zuen. Tom Ford diseinatzailearekin lan egin ondoren, munduko hamar gizonezko modelo estimatuen artean kokatu da.\nJon Kortajarenaren ibilbidea, modaren arloan, 2003an hasi zen. Lagun batek show batera, Bartzelonan, berarekin joatea eskatu zioenean. Han bertan, gaur egun den ordezkaria ezagutu zuen. Jon Kortajarenaren lehen desfilea Madrilen izan zen, Cibelesen hain zuzen ere. Bilbotik mundua ezagutzera joan zen. New Yorken izan zen hilabete batzuk.\n2004an, Milanen eta Parisen, goi mailako marketarako desfileak egin zituen. Marka famatu haien artean zeuden Emporio Armani eta John Galliano. Jon Kortajarenak diseinugile askotarako lanak egin ditu, adibidez: Gianfranco Ferre, Dolce & Gabbana, Salvatore Ferragamo, Giorgio Armani, John Galliano, Chanel, Jean Paul Gautiel eta Missoni. Handik aurrera munduko diseinugile ospetsuentzat ezinbestekoa bihurtu zen.\nJon Kortajarenak lan batzuk egin ditu telebista munduan ere, esate baterako, bere lehen iragarkia telebistan Fanta Z “Mediterraneo” izan zen, edari isotonikoa. Horrez gain, beste hainbat proiektu garrantzitsu egin ditu, besteak beste Guess Irina Shaykekin, David Yurman Kate Mossekin, eta HM Gisele Bundchenekin. Tom Ford diseinugilearentzat bederatzi urtez lan egin du.\n↑ Abizena horrela idaztea, euskal herritar horren aukera pertsonala da. Izan ere, Euskaltzaindiak, euskara baturako, Kortaxarena onartu du deitura horren grafiatzat. Ikus Euskal Onomastikaren Datutegia.\n↑ Forbes aldizkaria\nEuskal Herriko modeloak


Txinako maskara kirurgikoa fabrikatzea eta fabrikatzea | Hebei ebidentzian oinarritutako teknologia medikoa\nProduktu honek hiru geruzako iragazkia hartzen du. Ekoizpen prozesu nagusiak honakoak dira: urtutako putzua, spunbond-a, aire beroa edo orratz puntzonaketa, etab. Likidoei aurre egiteko, partikulak eta bakterioak iragazteko funtzioa dute. Titulazio osoa, produktuak bermatuta daude, hiru geruzako iragazkia zapi urtuarekin + ehundurarik gabeko oihalezko babes maila altua da, lana eta eskola kalera ateratzen dira, beti zaindua, udako estilo berezia, arina eta transpiragarria, aurpegia egokitzen da, ez du askatzen, erresistentzia txikia du. , ez du arnasa eusten, elastiko handiko belarri tirante lauak, eroso janzteko eta ez ditu belarriak estutu.\n1. Kalitate mediko kirurgiko estandarra, medikuak urtzen duen zapi urtuak.\n2. Produktu honek hiru geruzako babes eta babes errendimendu hobea du, bakterio partikulak modu eraginkorrean ekidinez.\n3. Eraginkortasunez blokeatu eragiketa inbaditzailean odola, gorputzeko fluidoak eta zipriztinak hedatzea.\n4. Geruza anitzeko iragazkien pantailak geruzaz geruza modu eraginkorrean iragazi eta hobeto arnastea goza dezake.\n5. Hari gabeko ehundutako hiru geruza, urtzen den geruza eta larruazalarekiko ehundutako ehuna eraginkorrak eta seguruak dira zaintzeko.\n6. Arnasketaren erresistentzia txikia, eraginkortasun handiko airearen iragazketa, tolestuta 360 ° -ko hiru dimentsiotako arnasgune bat eratzeko, belarririk gabe.\n7. Aurpegia aldatzeko diseinua egokiagoa da eta aurpegi gehiagoren diseinuak edertasuna areagotzen du.\n8. Plastikozko sudur klip ikusezinaren alboko lotura diseinua ederragoa da!\nProduktu hau etilenozko oxidoarekin esterilizatuta dago eta egokia da mediku langileei eta haiei lotutako langileei, ospitaleetan, ikastetxeetan, unitateetan, merkataritza guneetan eta leku publikoetan jantzita daudenei.\nMediku langileen edo harekin lotutako langileen oinarrizko babeserako egokia da, baita ebakuntza inbaditzaileetan odola, gorputzeko fluidoak eta zipriztinak hedatzearen aurkako babesa ere. Babes maila ertaina da eta arnas babesaren zenbait errendimendu ditu. Batez ere 100.000 edo gutxiagoko garbitasun maila duen ingurune garbian erabiltzen da, ebakuntza gela batean lan egiten du, immunitate funtzio baxua duten gaixoak erizaintzen dituzte eta gorputzeko barrunbearen zulaketa operazioak egiten dituzte. Maskara kirurgiko medikoek bakteria gehienak eta birus batzuk blokea ditzakete, langile medikoak kutsatzea eragotzi eta, aldi berean, langile medikoen arnastean eramandako mikroorganismoak zuzenean isurtzea eragotzi dezakete, kirurgia jasaten duten gaixoentzako mehatxua izanik. Maskara kirurgiko medikoek% 95etik gorako iragazketa eraginkortasuna behar dute bakterioentzat. Erabili eta botatzeko maskarako kirurgia medikoak ere eman behar zaizkie arnas gaixo susmagarriei, ospitaleko beste langileentzako infekzio mehatxua ekiditeko eta infekzio gurutzatuak izateko arriskua murrizteko.\nMotak: Maskara medikoak Jendearentzat: Mediku langileak edo lotutako langileak\nestandarra: YY0469-2004 Iragazki maila: % 99\nEkoizpen lekua: Hebei probintzia Marka: Maitasunak ahal du\neredua: Belarria Desinfekzio mota: Etileno oxidoa\ntamaina: 17,5 * 9,5cm Kalitate Ziurtagiria: Izan\nIraupena: 3 urte Instrumentuen sailkapena: 2. maila\nsegurtasun araua: 0469-2011 maskara kirurgiko medikoa produktuaren izena: Erabili eta botatzeko mediku maskara kirurgikoa\nataka: Tianjin portua ordainketa modua: Kreditu gutuna edo transferentzia elektronikoa\n1. Erabili maskara bat ahoa eta sudurra arretaz estaltzeko eta lotu tinko aurpegiaren eta maskararen arteko tartea gutxitzeko;\n2. Erabiltzen ari zarenean, saihestu maskara ukitzea. Erabilitako maskara ukitu ondoren, adibidez, maskara kendu edo garbitzeko, garbitu eskuak urarekin eta xaboiarekin edo erabili alkohol eskuko desinfektatzailea;\n3. Maskara hezea edo hezetasunaz kutsatu ondoren, jarri maskara garbi eta lehor berria;\n4. Ez erabili botatzeko behin betiko maskarak. Erabili eta botatzeko maskarak erabilera bakoitzaren ondoren bota behar dira.\nBiltegiratzea eta neurriak\n1. Mediku-maskara orokorrak 4 orduko erabileraren ondoren ordezkatu behar dira eta ezin dira berriro erabili; eta zaborra behean bota eta beste pertsona batzuk ukitzen ez badituzu, maskara leku aireztatu, lehor eta sanitarioan jar dezakezu edo leku garbian jar dezakezu. , Berrerabiltzeko paper aireztatutako poltsan.\n2. Maskara jartzerakoan, bereiz gordetzea da eta beste norbaitek hura hartzea eta akatsik gabe erabiltzea saihesteko erabiltzen duen pertsona adieraztea, infekzio gurutzatuen arriskua sortuz.\n3. Maskara kirurgiko medikoetarako, desinfektatzailea, alkohola eta abar ezin dira desinfektatzeko erabili, eta are gehiago ezin dira urarekin garbitu. Erabili ondoren, sartu poltsa edo zakarrontzira mediku maskaretarako.\n4. Kotoizko garen maskarak garbitu eta desinfektatu ditzakegu. Ahal izanez gero, argi ultramoreak desinfektatzeko erabiltzea gomendatzen da.\nAurreko: Belarrian muntatutako maskara\nBotatzeko sendagarriak babesteko maskara


Txatxilipurdika, txirikilarekin; "ahigozue" meriendatzeko - Ahotsak.eus\nTxatxilipurdika, txirikilarekin; "ahigozue" meriendatzeko\nTxatxilipurdika, txirikilarekin; "ahigozue" meriendatzeko Txatxilipurdika lurrean gutxi egiten zuten. Txirikiletan umeak bakarrik ez, neska-mutil nagusiek ere jolasten zuten. Arratsaldean merienda, "ahigozue" (esnea, azukrea, irina eta kanelarekin egindako ahi moduko bat).\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ARR-005-026 kodeko bideoa nahi duzula aipatzea: ahotsak@ahotsak.eus\nTxatxilipurdika lurrean gutxi egiten zuten. Txirikiletan umeak bakarrik ez, neska-mutil nagusiek ere jolasten zuten. Arratsaldean merienda, "ahigozue" (esnea, azukrea, irina eta kanelarekin egindako ahi moduko bat).\nGaia(k): Familia eta harremanak » Lagunartea eta familia » Jolasak , Ohiturak eta bizimodua » Elikadura » Jatekoa eta edatekoa\n- Lurrien-eta, txatxilipurdika-ta, eitten zauien?\n- Gutxi, gutxi.\n- Diaboluekin eta txirikillan-eta?\n- Txirikillan beti. Baiña txirikillan ez umiek, e! Neska-mutillek, nobixa-nobixuek eta eitten jonen orduan txirikilletan. Ta, gero, ahi-gozue baserriren baten. Ahi-gozue ez dakin zer dan… Papilla. Esniekin ta urunaz, kanela zotz bat bota, ta azukerra, ta ahi-gozue. Ha merixendie izeten zonan. Hori haundixek, e!\nErrenteriako Madalen jaiak\nMutilak bola-jokoan eta neskak sokasaltoan\nBakoitzak bere platerean\nTxerria hiltzean, "txerri moniyak"\nEgia auzoan zer zegoen\nLabesua astean behin\n19 urterekin lehenengo arrautza jan\nTxokolatea egiteko lapiko berezia


Badok | “Nork egin baino zer egin azpimarratu nahi dugu”\n“Nork egin baino zer egin azpimarratu nahi dugu”\nElkarrizketa: Merina Gris\nMerina Gris iazko urrian agertu zen gu guztion sare sozialetako feed-etan. Aurrerapen moduan bideo txiki bat, bi pertsona protagonista zituelarik. “Hauek izango al dira?”, “soinuak kriston itxura du”, eta horrelako komentarioak. Egun batzuk geroago, Maria Muriedasen argazkia Delaplataren jantziekin. “Ostras, ba ez ziren horiek, hiru hauek baizik. Kontxo, eta ondo aukeratzen dute norekin kolaboratu, eh!”. Eta lehen bideoklipa, “Besteek zer”, atera zenean, konfirmazioa: oso abesti elektronikoa, Gartxot Unsainen letra apartarekin… Eta zer esan bideoklipari buruz? Azken aldian gurean ikusi dugun kalitate handienetakoa. “Zuzenean kristona izan behar du!”.\nMerina Gris taldeko hiru kideak.\nBazterrak arakatzen hasi, han hemen galdetu eta ezinezkoa. “Nortzuk dira hauek?”. Bitartean, hype digital gehiago: Ed Is Dead ekoizle madrildarrarekin elkarlanean, argazki saio oso profesionalak… talde berria bai baina txikia ez zela argi uzten. Gaztea sarietan iragarri zen zetorren bomba: artista mordoa Saiatzen naiz zioen kamiseta jantzita. Ondoren etorri zen denok burutik kendu ezin dugun hit eztabaidaezina, berriz ere, bideoklip ikusgarriaz atondua: Izaro protagonista modura, eta Galapan, Arriguri eta Badator kameren atzean. Nortzuk diren jakin edo ez, argi dago hirukote honek haize bolada freskoa ekarri diola euskal eszenari, eta ziurrenik gehiago dutela gordeta.\nZelan sortu da Merina Gris? Zuen lehenengo proiektua da? Nondik dator izena?\nElkarren artean musikaz hitz egiten duten lagunak gara. Horrela sortu zen Merina Gris, musikaren inguruan hitz egitetik musika egitera pasa ginenean. Ez da gure lehenengo proiektua, badira urteak musikarekin modu askotan harremanduta gaudela. Eremu artistiko eta sozial desberdinetan mugitzen gara egunero, eta gustura bizi garen arren, askotan ez ditugu %100ean gureak sentitzen kutsu edo asmo aldetik. Horregatik sortu zen proiektu hau, erdibideko gune bezala. Hor dago Merina Gris izenaren esanahiaren gakoa.\nMomentuz anonimotasunean daramazue proiektua. Zergatik?\nUste dugu erabaki horrek ahalbidetu diola proiektuari marka pertsonalak baino musikak eta, oro har, sorkuntza artistikoak eramatea protagonismoa, eta hori da gure lehentasuna.\nArtean igorlea garrantzitsua da, testuingurua sortzen duelako. Testuingururik gabe aurkeztu nahi genuen hau, nork egin baino zer egin azpimarratu nahi genuelako. Geroz eta aurreiritzi gutxiago, orduan eta hobeto. Jolas bezala hasi zen baina gustatzen ari zaigu.\nKontzertuak emateko asmoa duzue edo proiektua ez dago zuzenerako pentsatua?\nProiektu hau hasi genuen une beretik bagenekien zuzenekoa izango zela lanaren zati garrantzitsu bat. Sortze prozesuan ere esango genuke beti dugula presente zuzenekoa; zeinek zer jo, nola jo, argien edo abestiaren estetika nolakoa izango den eta abar. Beraz, erantzuna garbia da: bai, zuzenekoak proiektu honen parte dira. Hiru taldekideez gain, beste bi musikari izango ditugu taula gainean gurekin. Berriz dantzatu daitekeen garaietara bueltatzen garenean, festa latza sortuko dugu, ziur!\nHiru pertsona zareten arren, musika oso landuta dago. Hirurek hainbat instrumentu jotzen dituzue? Hirurek ekoizle lana egiten duzue?\nBakoitzak bere “jatorrizko” instrumentua dugu, baina denetarik jotzen dugu, edo gutxienez, trasteatzea gustatzen zaigu. Nik, pertsonalki, ez dut inoiz ulertu musikari askoren “instrumentuzentrismoa”. Hau da, norberak bere gailuari begira jotzea, kanpoan gertatzen ari denari erreparatu gabe. Niri betidanik gustatu izan zait niretzat jatorrizkoak ez diren beste instrumentuek zer egiten duten jakitea, eta horrek eraman gaitu gauza bat baino gehiago jotzera. Horrek ez du esan nahi elementu bakoitzean adituak garenik edo izan behar garenik. Baina dena zaintzea gustatzen zaigu, musika horrela ulertzen dugulako, elementuen arteko hartu-eman bat bezala. Ekoizpenari dagokionez, nahiko kolektiboa da ere. Ni arlo teknikoaz arduratzen naiz, baina, zorionez, ekoizpena hortik harago doan zeozer dela iruditzen zaigu.\n“Sortze prozesuan beti dugu presente zuzenekoa: zeinek zer jo, nola jo, argien edo abestiaren estetika nolakoa izango den… Zuzenekoak proiektu honen parte dira”\nMusika nahiko elektroniko eta garaikidea bada ere, letrek kutsu oso intimoa dute. Ze planteamendu edo inspirazio dago hitzen atzean?\nNorbanakoaren isla besterik ez da aipatzen duzun kontraste hori. Gauzak egiteko erak iraultza kutsua izan dezake, agian baita biolentzia puntu bat ere, baina horren sortze iturria barneko sensibilitatea eta beldurrak dira.\nMomentuz kantak banaka atera dituzue. Sinisten duzue disko formatuan? Egongo al da Merina Grisen album bat?\nSinistu ala ez, ez dakit. Gaur egungo kontsumo ohiturak ikusita, disko formatuaren beherakada begibistakoa da. Zentzu horretan, hala ere, nahiko eskola zaharrekoak gara, eta erromantizismoagatik bada ere LP bat ateratzearen kontzeptua maite dugu, musikari zein entzule bezala. Gure asmoa disko bat kaleratzea da, gutxienez, kar kar kar. Dena ezin da marketingaren betaurrekoekin egin, arteak zentzu bat izan behar du, artistarentzat gutxienez.\nAlde bisuala oso zainduta dago: bideoak, argazkiak, janzkera… Zer garrantzi du zuen musikan? Nondik datorkizue inspirazioa kolaboratzaile hain konkretuekin lan egiteko?\nMusika era orokor batean ulertzen dugu guk, osotasun baten parte den zerbait bezala. Hortaz, abestiaren sortze prozesuaren parte dira guretzat bai bideoak, bai argazkiak, baita estetika osoa ere. Kantuarekin transmititu nahi izaten duguna areagotzeko tresnak dira. Hau guztia inguruko lagun eta artistekin egin dugu. Zorte ikaragarria da bideoetan, argazkietan eta abarretan gurekin lanean aritu direnak adiskide izatea! Eskerrak ondoan izan ditugun gure ametsak gauzatzeko.\nArgi dago zuen erreferenteak globalak direla. Zeintzuk? Eta bertokorik badago?\nBaliteke soinu eta estetika aldetik nazioartera begira gaudela ematea. Azken finean, Interneta dugu etxean. Eta egia da atzerriko musika asko entzuten dugula betidanik. Erreferente konkretuak aipatu beharko bagenitu… zerrenda amaiezina izango litzateke: Flume, Mura Masa, Charli XCX eta horrelakoetatik hasita, Jean Dawson edota Marmozets bezalakoetara iritsi arte. Orokorrean, entzundako guztiak eragiten du, noski: gure DNAn pop garaikidea egoteaz gain, punka, rocka (bere anbiguotasunik handienean), musika beltza eta bestelakoak ere daude. Hala ere, Euskal Herrian bizi gara, eta gure inspiraziorik organikoenak askoz lurtarragoak dira. Alde batetik, betidanik entzun dugulako hemen sortutako musika, eta bestetik, gainontzeko artistekin elkarbizitzea izan delako gure ikasbide eta inspiraziorik handiena.\nOrokorrean ematen du oso proiektu landua dela zentzu guztietan. Zelakoa da ekonomikoki aurrera eramatea, gainera momentuz kontzertuak eman ezinda?\nEgia da azkenaldian kontu korronteak abisu pare bat eman dizkigula, kar-kar-kar. Egiten duguna maite dugu, eta, horregatik, hartu beharko liratekeenak baina arrisku handiagoak hartzen ditugu maiz, baina proiektuaren noranzkoa argi dugunez, hau da aukeratu dugun bidea. Proiektuak horrelakoa behar du izan. Musikari ororen egoera berdina da. Musikagatik, pasioagatik eta autoplazerragatik dirua inbertitu, noizbait itzuliko denaren itxaropen haritxoarekin.\nZer aurreikuspen daukazue etorkizunerako?\nBizi dugun markoa kontuan hartuta, momentuz, kantuak kaleratzen jarraitu nahi dugu. Hori bai, beti pentsatzen dugu zuzenekoetan, ezinbesteko ditugu prozesu honetan. Esateko asko dugu, eta gogoak, zer esanik ez.\nUrrats bakoitzeko, biziago\nETIKETAK:AirakaEd is DeadGartxot UnsainIzaroMaria MuriedasMerina Gris\nBilatu Aukeratu hilabetea 2022(e)ko ekaina (271) 2022(e)ko maiatza (262) 2022(e)ko apirila (237) 2022(e)ko martxoa (275) 2022(e)ko otsaila (212) 2022(e)ko urtarrila (186) 2021(e)ko abendua (175) 2021(e)ko azaroa (308) 2021(e)ko urria (239) 2021(e)ko iraila (172) 2021(e)ko abuztua (1) 2021(e)ko uztaila (37) 2021(e)ko ekaina (67) 2021(e)ko maiatza (72) 2021(e)ko apirila (62) 2021(e)ko martxoa (67) 2021(e)ko otsaila (54) 2021(e)ko urtarrila (50) 2020(e)ko abendua (63) 2020(e)ko azaroa (71) 2020(e)ko urria (75) 2020(e)ko iraila (50) 2020(e)ko abuztua (8) 2020(e)ko uztaila (47) 2020(e)ko ekaina (74) 2020(e)ko maiatza (59) 2020(e)ko apirila (74) 2020(e)ko martxoa (76) 2020(e)ko otsaila (66) 2020(e)ko urtarrila (49) 2019(e)ko abendua (55) 2019(e)ko azaroa (87) 2019(e)ko urria (65) 2019(e)ko iraila (63) 2019(e)ko abuztua (5) 2019(e)ko uztaila (39) 2019(e)ko ekaina (55) 2019(e)ko maiatza (48) 2019(e)ko apirila (50) 2019(e)ko martxoa (64) 2019(e)ko otsaila (40) 2019(e)ko urtarrila (66) 2018(e)ko abendua (57) 2018(e)ko azaroa (93) 2018(e)ko urria (67) 2018(e)ko iraila (41) 2018(e)ko abuztua (10) 2018(e)ko uztaila (35) 2018(e)ko ekaina (45) 2018(e)ko maiatza (52) 2018(e)ko apirila (52) 2018(e)ko martxoa (57) 2018(e)ko otsaila (60) 2018(e)ko urtarrila (47) 2017(e)ko abendua (59) 2017(e)ko azaroa (81) 2017(e)ko urria (57) 2017(e)ko iraila (35) 2017(e)ko abuztua (17) 2017(e)ko uztaila (31) 2017(e)ko ekaina (45) 2017(e)ko maiatza (64) 2017(e)ko apirila (41) 2017(e)ko martxoa (50) 2017(e)ko otsaila (32) 2017(e)ko urtarrila (46) 2016(e)ko abendua (41) 2016(e)ko azaroa (84) 2016(e)ko urria (49) 2016(e)ko iraila (28) 2016(e)ko abuztua (3) 2016(e)ko uztaila (21) 2016(e)ko ekaina (34) 2016(e)ko maiatza (48) 2016(e)ko apirila (49) 2016(e)ko martxoa (44) 2016(e)ko otsaila (43) 2016(e)ko urtarrila (49) 2015(e)ko abendua (55) 2015(e)ko azaroa (71) 2015(e)ko urria (61) 2015(e)ko iraila (45) 2015(e)ko abuztua (5) 2015(e)ko uztaila (16) 2015(e)ko ekaina (28) 2015(e)ko maiatza (34) 2015(e)ko apirila (29) 2015(e)ko martxoa (52) 2015(e)ko otsaila (49) 2015(e)ko urtarrila (35) 2014(e)ko abendua (57) 2014(e)ko azaroa (57) 2014(e)ko urria (44) 2014(e)ko iraila (41) 2014(e)ko abuztua (7) 2014(e)ko uztaila (26) 2014(e)ko ekaina (57) 2014(e)ko maiatza (36) 2014(e)ko apirila (3)


Zumaia | Euskadiko herriak eta hiriak | Turismoa Euskadi - Turismoa Euskadin\nGipuzkoako kostaldearen zatitik ederrenetako batean dago Zumaia, Urola eta Narrondo ibaiek bat egiten duten badian. Erakargarri egiten duten elementu asko ditu: bi hondartza, alde zahar historiko interesgarria, kirol- portu modernoa eta ostalaritza eskaintza zabala.\nHori guztia, gainera, itsaslabar malkartsuetan amaitzen diren mendi berdeek inguratuta.\nAlde zaharrean hasiko dugu herria ezagutzeko ibilaldia. Erdi Aroko itxura dauka oraindik ere. Bertan, XIII. mendeko San Pedro parrokia gotikoa gailentzen da beste eraikin guztien artean, harri puska handi bat bailitzan. Kanpotik, apaingarririk ez duen gotorleku itxurako eraikin sendoa da. Nabe bakarra dauka. Barrualdea, aldiz, gotikoaren adibiderik ederrenetakoa da. Monumentu nazional izendatutako Juan de Antxietaren erretaula bikaina nabarmentzen da bertan.\nAtsegina da benetan Zumaiako karrika estu eta aldapatsuetan ibiltzea eta beste hainbat eraikin interesgarri ikustea, Zumaia eta Ubillos jauregiak eta Olazabal eta Goikotorre etxeak, esaterako.\nItzurun eta Santiago hondartzak\nItzurungo hondartza da erdigunetik hurbilen dagoena. San Telmo baselizaren babesean dago, itsasora zabalik. Bertako hareak eta urak iodo asko dute eta, beraz, mesedegarriak dira osasunerako.\nSantiago hondartza, ostera, Zumaiako ekialdeko muturrean dago, Urola ibaiaren bokalean sortzen diren paduren ondoan. Hareatza ederra da eta Zuloaga Museotik gertu dago. Eibarko margolari entzutetsuaren etxe-tailerra kapera ez ezik ostatua ere izan zen antzina Donejakue Bidean. Artistaren bildumaren zati handi bat dago bertan.\nItsaslabarrak ere interesgarriak dira oso geologiari dagokionez. Itzurun hondartzatik txango polita egin dezakegu Debaraino kostaldeko labar malkartsuak ikusiz. Itsasbeheran, Flysch izeneko fenomeno berezia ikus dezakegu. Itsasoaren higaduraren ondorioz, agerian geratu dira kareharri eta hareharri xaflaz osatutako guneak. Bisitaldiak antolatzen dituzte haitz horiek sortzen dituzten forma bitxiez gozatzeko.\nArrantza-tradizio handiko herria da Zumaia eta, beraz, San Telmo itsasgizonen zaindariaren omenez ospatzen dituzte jai nagusiak.\nEgun horietan ohikoa izaten da arrantzaleen jantzi urdinak soinean eramatea. Interesgarriak dira zinez San Telmo eguneko prozesioa, danborrada, pilota partiduak eta trainerillen estropadak. Ekainean, berriz, San Pedroak ospatzen dituzte, herriko zaindariaren ohorez. Egitarau zabala izaten den arren, su artifizialak eta kontzertuak dira jende gehien erakartzen duten jarduerak.\nNon lo egin Zumaian\nTurismo bulegoa Zumaian


SOS Gaztelugatxek 850 herritarren alegazioak aurkeztu ditu - Deia\nBizkaiko Foru Aldundiak Bermeon duten bulegoan\nSOS Gaztelugatxek 850 herritarren alegazioak aurkeztu ditu\nProiektuaren aurkezpena bihar egingo dute Gernika-Lumoko Elai Alai aretoan, arratsaldeko 20:00etan\nBILBO. Herritarren bozgorailua da SOS Gaztelugatxe ekimena, eta atzo, 850tik gorako herritarren alegazioak aurkeztu zituen Bizkaiko Foru Aldundiak Bermeon duten bulegoan.\nAldundiak Gaztelugatxeko San Juanerako planteatzen duen garapen ereduaren eta jokabidearen aurrean herritarren iritziak jasotzeko eta euren ahotsa izateko eratu zuten Bakion ekimena. Hori horrela, hainbat herritan aurkezpenak egin ondoren, herritarrek ekarpenak jaso eta zabaldu dituzte.\nAlegazioagaz, Bizkaiko Foru Aldundiaren proiektuaren oinarririk eza salatu dute herritarrek, baita egiturazko hirigintza antolamendua "argi eta garbi" aldatzen duela esan ere. "Aparkalekuaren proiektuak lurzoru urbanizaezinaren berezko baso-kalifikazioa aldatzen du, baita Bermeo eta Bakio arteko komunikazioen azpiegitura sarearen definizioa ere".\nGainera, administrazio ebazpenak obrak ez duela ingurumenean eragin esanguratsurik jaso arren, herritarrak ez daude ados: "Begi bistakoa da duen ingurumen inpaktua: atmosfera emisioak handitzea, ibilgailu pribatuen joan-etorria handitzea?". Guzti horrek biodibertsitatearen "galera larria" ekarriko lukeela ere uste dute.\nHalaber, bide azpiegitura proiektuaren barne kontraesasnak salatu dituzte, eta proiektuagaz herritarren parte hartzearen pritzipioa ez dutela jarraitu adierazi dute.\nAurkezpena Gernika-Lumon. Proiektuari buruzko hurrengo aurkezpena bihar 20:00etan egingo dute Gernika-Lumoko Elai Alai aretoan. Herritarrei eta inguruko bizilagunei gerturatzeko deia egin diete.


Esteribarko kontzejua eta Nafarroa Garaiko udalerri zaharra\nLarrasoaña[a] (artzibarreraz: Larsuein)[b] Esteribar udalerriko kontzeju bat da, Euskal Herriko Nafarroa Garaia lurraldean kokatuta, Auñamendi eskualdean.\nLarrasoañako zubia eta eliza, Arga ibaiaren gainean\n15,6 km (Iruñetik)\n155 (2020: 2)\nAintzina, udalerri propioa izan zen, baina 1928an Esteribar udalerrira sartu zen kontzeju bezalaz. 2020. urtean 155 biztanle zituen.\nBertako biztanleak larrasoaindarrak (artzibarreraz: larsueindarrak) dira.\n9 Larrasoaindar ospetsuak\nLarrasoaña edo Larsuein beste hizkuntza batzuetan ere ezagutzen da, hala nola:\nokzitanieraz: La Rosonha ("la rosóña" ahoskatua)\nfrantsesez: La Rassoigne ("lagasuáñ" ahoskatua)\nLa Rrassoigne (1361)\nLa Rosonha (1417)\nLarrasoañako armarriak honako blasoi hau du:\n« Armarri kuartelatua: lehen eta laugarren hondo hori batez eta aurrean behi beltz batez osatuta dago, bigarren eta hirugarren hondo gris batez eta aurrean zerrenda gorri diagonal batez bi zulo obalaturekin osatuta dago »\nLarrasoaña Esteriberran dago.\nEsteribarren dagoen Eugi kontzejuan, itsasoaren mailatik 617 metrora, Nafarroako Gobernuak 1968an jarritako estazio meteorologikoa dago. Gainera, 1975ean, beste estazio meteorologiko bat inauguratu zen Irotz lekuan, itsasoaren mailatik 479 metrora. Bestalde, 1995ean, beste estazio meteorologiko bat inauguratu zen Zubiri kontzejuan, itsasoaren mailatik 526 metrora. Zubiriko estazioa da Larrasoañarako balio egokienak ematen dituena, hurbilen dagoena baita.\nHiri honen jatorria Larrasoaingo San Agustin monasterioa da, dirudienez X. mendean sortua eta Leirekoari XI. mendean erantsia. Iriberriko planoan, monasteriotik gertu, franko talde bat ezarri zen, eta Antso VI.a Jakitunak Iruñeko forua eman zien 1174n. Frankoen hiribildu berriak Larrasoaña izena hartu zuen XIII. mendean, eta frankoar forua zuelako, Hiri Ona deitu zioten. 1319. urteaz geroztik, idatziz jasota dago Nafarroako Gorteen bileretara joan zela.\n1329an, horietako baten egoitza izan zen, non, egun batzuk beranduago, Filipe III.a eta Joana II.a erregeek eman behar zuten zina zehaztu zen. 1427an, hirigune burgesaren konnotazioak galdu zituen, eta, formalki frankoak izan arren, bertako biztanleak, nagusiki, nekazaritzan aritzen ziren.\n1366. urtean, Izurri Beltzaren ondoren, bere populazioak 18 su besterik ez zituen. 1928 arte udalerri independentea izan zen, urte horretan Esteribarren sartu zelarik.\n2020an 155 biztanle zituen Larrasoañak.\n161 158 149 150 160 163 164 135 138 136 138 143 139 136 138 134 139 143 145 153 155\nAutobuses Artieda autobus konpainiak Larrasoaña Iruñearekin batzen du. Autobus lineek, honako ibilbideak egiten ditu:\nNatibitateko jaiak: irailaren lehen asteburuan\nSan Nikolas eliza, XIII. mendeko kristiau eliza.\n↑ /larasuáña/ ahoskatua (laguntza)\n↑ /laɾsuéin/ ahoskatua (laguntza)\n↑ «Larrasoaña - Lekuak - EODA» www.euskaltzaindia.eus (Noiz kontsultatua: 2021-08-30).\n↑ «Larrasoaña» www.ine.es (Espainiako Estatistika Institutua) (Noiz kontsultatua: 2021-08-31).


Barne komunikazioa errazteko, Intranet sarea jarriko du Getxoko Udalak - - Hiruka.eus\nUkberri 2004-09-16 23:21\nGetxoko Udaleko eta Autonomiadun Erakundeetako (Jesusen Bihotza Udal Egoitza, Andres Isasi Musika Eskola, Fadurako Udal Kiroldegia eta Getxoko Kultur Aretoa) langile eta pertsonen artean komunikazio hobeagoa ahalbidetzeko, Intranet zerbitzua jartzeko lehenengo urratsak ematen hasi da, lehiaketa irekia deituz, udal gobernu batzordeak. "Lanerako eta barne inplikaziorako pauso garrantzitsua izango da, udalaren helburuak lortzeko bidean, baita erakundeak herritarrei eskaintzen dizkien zerbitzuetan ere", Iñaki Zarraoa alkateak azpimarratu duenez. Lanpostu bakoitzerako lan tresna berezituak, Getxoko Udalak egiten dituen agiria korporatiboak, Tokiko Gobernu Batzarraren eta udal osoko bilkuren aktak, alkatetzaren dekretuak edota informatikako tresnak erabiltzeko gida-liburuak eskainiko ditu Intranet sareak. Hain zuzez ere, gaur egun indarrean dagoen Informazio Sistemen Plangintza Estrategikoa ezarri zuen I.Kalitate Planaren helburuetako bat da. Guztira, 75.000 euroko aurrekontua du egitasmoak, eta hiru hilabetetan burutu beharrekoa.


Itsasoa babestu | Miarritzeko Akuarioa\nAkuarioan sar zaitezte\nGure gibelaldeetan sar zaitezte\nZuen bisita presta ezazue\nPrezioak eta txarteldegia linean\nHarrera > Itsasoa babestu\nMiarritzeko Akuarioak ekiten du, ingurumena eta espezieak babesten ditu\nMiarritzeko Akuarioa itsas espezieen babeserako engaiatzen da. Alabaina, Akuarioak politika biziki zorrotza jarraitzen du bere akuarioen populatzeari dagokionez : hazkuntza edo arrantza arrazoinkatu batetik datozen abereak ekartzeko gai diren sozietateekin lan egitea erabaki du.\nCRISP (Coral Reef Initiatives for the Pacific) programako kide gisa, Akuarioak koralaren bioaniztasunaren zaintzaren alde lan egiten du.\nAzken hamarkadetan, harkaitzen %25a suntsitua izan da eta gaineratikoa, orokorki aski andeatua izan da. Ingurune natural batean, larben %90 ez dute bizirik irauten. Ez genuen nahi beraz, gelditzen diren arrain helduen %10etik hartu nahi.\nKoralei dagokienez, kopuru handia lortu ahal izan dugu, koraliar fatxada karibearrari esker famatua den Honduras herriarekin eraman partaidetzaren bitartez. Partaidetza honen arabera, espezieen zaintza eta garapen iraunkor programak plantan ezarriak dira.\nMiarritzeko Akuarioa zientzia taldeak, hondoratu itsas ugaztunei buruzko datuak bildu eta Arroxelako Itsas Ugaztunen Ikerketa Zentroari (CRMMR / AIUIZ) helarazten dizkio.\nAkuarioaren jardueretan hauek sartzen dira ere :\n– akuarioan aurkeztuak diren espezieen ugalketari buruzko ikerketa lanak, Frantzia edo Espainiako beste akuario batzuekin lankidetzan.\nSegi gaitzazue Facebook Instagram YouTube\n64200 Miarritze, Frantzia\nmiarritzekoakuarioa © 2011 - 2022


Maitasun Istorioa PDF | ePub - eLibros\nTitulo del libro: Maitasun Istorioa\nMaite berrogeita zazpi urteko emakumea da. Publíquese agentzia batan egiten du lan. Garrantzi handiko ardura de la baita kanpaina guztien burua. Bizitza egonkorra du, etxe handia, goi mailako posizioa, lan oso garrantzitsua duen senarra, hamabost urteko alaba ... ia-dena du, maitasuna izan ezik. Halako golpeó el bateador del hogei el argazkilaria del argazkilaria del palo, eta seko maitemindurik geratuko da. Ordura arteko bere bizitza instantera desegingo da. Maitasun istory gutxi ala asko kontatzen dizkigute? Badira filmak eta eleberriak. Batzuk onak eta bestetzuk txarrak direkt uste izaten dugu. Hau Maitasun istory murciélago gehago duzu. Gustukoa den ala ez esateko, irakurri egin beharko.Liburu hau Euskaltegiko 4. urratsean (HABEren 1.B mailaren hasieran) eta DBHko A ereduko 4. correo erabiltzeko de la baita D ereduko gazere artean ere.\nLibro Maitasun Istorioa pdf completo en español\nDescargar Maitasun Istorioa en pdf gratis completo\nMaitasun Istorioa epub online\nHegoaldeko Itsasoetara nindoala, itsa bidaia batean, Sagurne Eztijario ezagutu nuen. ¿Maitemindu eta nirekin ezkondu nahi ez zuen, ba!? Nik, ordea, horretarako gogorik ez. Gero, itsasontzitik uretara erori eta uharte bakarti bateador agertuko naiz. Nolako abentura? ¡Oh, Maituna!\nBadira liburu honetan hari ikusezin batzuk, bertán agertzen diren pertsonaien bizitzak elkartzen dituztenak. Diana, Sara, Pablo, Laura, Adrian ... Dibujos animados de dama, denek deskubritzen dute maitasuna sentimendu indartsua dela, ahalmen miresgarriak dituena, maitasuna gai baita pertsona bat goitik behera aldatzeko eta bizitza beste modu batez ikusarazteko. Baina, aldi berean, desamodioaren m\nMaite berrogeita zazpi urteko emakumea da. Publíquese agentzia batan egiten du lan. Garrantzi handiko ardura de la baita kanpaina guztien burua. Bizitza egonkorra du, etxe handia, goi mailako posizioa, lan oso garrantzitsua duen senarra, hamabost urteko alaba ... ia-dena du, maitasuna izan ezik. Halako golpeó el bateador del hogei el argazkilaria del argazkilaria del palo, eta seko maitemindurik\nMaitasuna, Sexualitatea, Ezkontza; Kristau Etikaren Oinarribidean\nPor lo general, hay que tener en cuenta que hay un problema en la comunidad, pero no se puede decir que no hay ningún error. Iragan garaietako ikuskera mugatuak ganizditzeko begirada berria eskaini nahi izan du; Baina ikuskera kritikoz emana, gaur gizartean ezartzen diren mejor ereduak ere, irakurleak gainditu ahal ditzan. Perspektiba honetatik begiratuz ematen zaio aurpegia, eta kristau jokaerar


Salvador Martinez, dultzaineroa: “Minutu bakar baterako izango balitz ere, Eibarrera joango ginateke” - etakitto.eus\nSalvador Martinez, dultzaineroa: “Minutu bakar baterako izango balitz ere, Eibarrera joango ginateke”\nSanjuanen bezperan ez da jende pilaketarik egingo Estaziño kalean. Bakarrik utziko dute brontzezko dultzaineroa eta ez da Lizarratik datorren Sanjuanen soinu bereizgarria entzungo. Kalean ez, baina interneten bai. Izan ere, Lizarrako dultzaineroak gurera etorriko dira, baina aurrez aurreko publiko barik emanaldia eskainiko dute gaur, 13:00etan, udaletxeko patioan. Udalaren YouTubeko kanalean zuzenean ikusi ahal izango da.\nSalvador Martinezentzat Eibar plaza berezia da eta, San Juan jai bereziak izan arren, etortzeko gogoz dago. Emozioz gogoratzen ditu Estaziño kalean egiten zaizkien harrerak eta une zailenetan ere eibartarrekin egiten du bat.\nZer prestatu duzue San Juan jai berezi hauetarako?\nHasiera batean Udala zerbait gehiago egiteko prest zegoen, baita gu ere, baina dauden arriskua ikusita publiko barik jotzea erabaki da. Beraz, han egongo gara jendea gortzen (barreak). Ez dakigu ekitaldiak zenbat iraungo duen, behar den beste egongo gara bertan.\nKalejiran ez, baina internet bitartez ikusiko zaituztegu.\nOndo iruditzen zait, badelako zerbait. Esperientziagatik diot berdin dela dultzaina jo edo lapikoen bi tapa hartu eta elkar jotzea, zarata eginez gero jendea segituan jartzen delako atzean. Eibar horrelakoa da musikarekin eta musika entzungo du kalean, interneten edo edozein tokitan.\nHorretarako bakarrik bada ere, zuek bazatozte.\nBisita hau ez da guztiok nahi duguna izango, baina horrela tokatu da. Gu oso pozik goaz tradiziozko tokietara, dultzaina gustoko duten herrietara. Minutu bakar baterako izango balitz ere, Eibarrera joango ginateke.\nArraroa izango da, baina behintzat bada zerbait?\nHori izan da Udala egiten ahalegindu dena eta nire ustez asmatu egin dute. Erraza da kanpotik kritikatzea, baina zuhurtziaz jokatu dute eta nire miresmena dute. Guztiok nahiko genuke jaiak beti bezala ospatu, baina ezin da.\nEibarren bezala beste toki batzuetan jotzeko aukera izango duzue udan zehar?\nAurten ‘sota, caballo y rey’ egingo dugu eta, egiten duguna, Eibarren bezala izango da. Aspaldiko partez oporretan joango naizela pentsatzen dut. Uste dut 44 urtetan 3 aldiz joan naizela oporretan udan. Hori bai, Kantauri itxasora joango naiz.\nDultzaina eraman badaezpada.\nBeti daramat soinean!\n#dultzaineroak#SanjuanakSalvador MartinezSan Juan jaiak\n« ‘Gaur gurian’ saioaren denboraldiko azken atala Eibarren grabatu dute Altuna III-Imaz eta Ezkurdia-Aranguren nor baino nor bihar Astelenan »


Norena da bertsoa? – gaztelumendi.eus\n2009-11-12 / 3.869 Iruzkinak\nBergarako saioa izango dogu akorduan tarte batean. Maialenen bakarkako bertsoak, Mikel Laboaren doinuak, argia joan zenekoak, eta guk horrek bertso galduok grabatu eta zabaldu izana.\nGrabatu, gorde eta zabaldu. Artxibatu eta eskura jarri. Hori da guretzat Internet, holan ulertzen dugu, eta horrela azaltzen saiatu gara.\nlarrabetzu.org komunitateko blogerako grabatu genituen bertsoak, Euskal Herri osoan entzun dira. Irratietan, Hitzetik Hultzera saio berrian, edota BTN09puntuKAM programa berrian. Bertsoon gainean gogoeta egin gura izan dugu gainera. Eta ez dakit lortu ete dugun. Saiatu, saiatu gara behintzat.\nHau da bart, ETB3an puntuKAM delako saio berrian Bergara eta Gasteizko saioen ostean eskaini duten saioa. Ez da ohiko saioa, ezberdina da, eta gustatu zait erreportaiak lantzeko modua. Badago ahalegin bat horren atzean.\nARGIA.com eta Infozazpi irratiaren artean ere Hitzetik Hultzera izeneko webTV saio berri eta orijinal bat egin dute. Niri egia esan, oso hernaniarra egin zait kontua.Â Bertsoaren ikuskera berezia dute han. Eta gu, hemen gaudenez, ezin ondo harrapatu beraien asmo hori. Umorea esango diote gero…. batzuei orijinala. Niri retro. Baina garrantzitsuena, egin dutela da. Hagin Rezola eta Estitxu Eizagirre, nor baino nor, sobremesa ederra eginez. On dagizuela.\n2021-08-25 at 1:19 am\n2021-08-25 at 1:30 am\n2021-08-25 at 2:50 am\n2021-08-25 at 3:28 am\nhouston live broadcast\n2021-08-25 at 3:37 am\n2021-08-25 at 4:02 am\nReview my blog :: Green Naturals CBD Reviews\n2021-08-25 at 4:49 am\n2021-08-25 at 5:04 am\n2021-08-25 at 5:30 am\n2021-08-25 at 5:51 am\n2021-08-25 at 5:52 am\n2021-08-25 at 6:11 am\nI know this site presents quality depending articles and additional information, is there any other website which provides these\n2021-08-25 at 6:31 am


Amak sostengua behar du – Guraso.eus\nAmak umea izandakoan umearen beharrizanetan zentratzen da, hau noski, garrantzitsua da. Baina honetaz gain amak, bere beharrizanei ere garrantzia eman behar die. Bere beharrizanek erantzuna dutela sentitu behar du. Honi amaren sostengua deritzogu. Amak, bere haurra hezteko, bere buruaren sostengua ere behar du.\nZergatik? Ama izatean, emakumeari barneko sentimenduak emozioak mugitu egiten zaizkio eta gure hezkuntza prozesuan emozioak lantzen ez zirenez, askotan ez dakigu aldaketa guzti hauei erantzuna ematen. Ondorioz, egiten ditugun gauzengatik errudundun sentitzen gara eta benetan garen amarekin borroka egiten dugu. Honek zama handia suposatzen du eta ondorioz , heztea askotan gogorra egiten zaigu. Beraz, sostengua behar dugu eta sostengu hau orberak bakarrik eman ahal dio bere buruari. Sostengua umeei dagokienez besteekiko erlazioan sortzen da, hau da, amak ematen dion sostenguan. Amaren sostengua berriz auto-sostengua litzateke.\nZer da auto-sostengua? Norberaren ezagutzarekin zer ikusia du, norberak bere beharrizanak identifikatu eta hauei erantzun egoki bat ematearekin . Ezagutza honetan ikasi beharreko faktore asko daude, hemen batzuk aipatuko ditugu.\nIkasketa hau terapia testuinguru batean egin daiteke edo norberak bere buruari arreta eta kontzientzia handia eskainiz. Auto-sostengu honetan bi atal ezberdindu ditzakegu, batak gure buruarekin dugun harremanarekin du zerikusia, besteak berriz beste pertsonekin dugun harremanarekin.\nGeure buruarekin dugun harremanarekin zerikusia duten faktoreekin hasiko gara eta hemen lehenengoa gure beharrizanen kontzientzia hartzean datza. Horretarako Gestalt Terapiak beharrizanen zikloa ulertzea garrantzitsua dela nabarmentzen du. Ziklo honek 6 pausu ditu:\nSei pausu hauek beti horrela funtzionatzen dute, beharrizan ezberdinak aseak izateko eman behar diren pausuak dira. Zerbait sentitzen dugunetik sentimendu hori ase arteko pausu guztiak bete behar dira, bestela beharrizan hori zabalik geratuko da eta guregan jarraituko du itxi gabe.\nJarritako adibidea beharrizan fisikoekin eginiko adibide bat da, behar hauek erraz ikusten dira, baina beharrizan emozionalak ere badaude eta hauek ikustea askoz zailagoa egiten zaigu. Laura Gutmanek berriz, erditu berriko ametan momentu interesgarri bat ikusten du amak bere beharrizanak aztertzeko eta hau ondo azaltzen du bere “La maternidad y el encuentro con la propia sombra” liburuan. Beste gauza batzuen artean, haurra garai honetan, amaren emozioen isla dela aipatzen du. Ama eta haurra fusio bat dira. Beraz haurra begiratuz, amak bere emozioak ulertu ditzakeela esaten du eta beraz bere beharrizanak zaindu . Momentu hau oso ona izan daiteke norberak bere emozioak nondik doazen ulertzeko, ezer aldatu gabe soilik ikusteko. Ezagutza honek auto sostengurantz eraman gaitzake, kasu bakoitzean zer gertatzen zaigun identifikatu dezakegulako. Hala ere, ikasketa honek etengabea izan beharko luke, ez du amaierarik.\n← ‘Eee!ntzun’ izeneko ekimena kirolaren benetako balioak aldarrikatzeko, Gipuzkoan\nLiburu proposamena: Haizea sahats artean →\nOne thought on “Amak sostengua behar du”\nPingback: Amak sostengua behar du III – Guraso.eus


Gaur Joseba Tapia musikariak ‘Adarra Saria’ jasoko du – Usurbil Eginez\nDonostiako Udalak Josebari saria ematerakoan ezaugarri hauek hartu ditu kontuan: “Joseba Tapiaren ibilbide luzea, moldakortasuna (era askotako estiloetan eta musikari handi askorekin frogatu baitu bere musika-bikaintasuna), herri-musikaren ondarea kontserbatu eta zabaldu izana, eta hainbat eta hainbat pieza berri konposatu izana, bai eta akordeoiak askotariko musika-ingurune eta giroetan duen gaurkotasuna frogatu izana ere”.\n‘Ez naiz sari zale‘\n“Ez naiz sari zale –ez omenaldi zale ere, eta ez nuen neure burua sekula egoera horretan irudikatu. Zahartu naizen seinale izango da [barrez]. Edonola ere, saria nire izenean etorri arren atzeko talde guztiari zor zaion aitortza gisa ulertu nuen, eta pentsatu nuen baiezkoa esan behar nuela”. (Argia 2.782 zenbakia, argia.eus)\nKontzertua Victoria Eugenia antzokian\nGaraikurra jaso ostean, Joseba Tapiak bere azken diskoa, Egon edo ez egon, aurkeztuko du 19:30ean Victoria Eugenia antzokian bertan, musikari hauez lagunduta: Nerea Erbiti (ahotsa), Olaia Inziarte (ahotsa), Kristina Aranzabe (ahotsa), Iñigo Telletxea (gitar apala), Iker Uriarte (jazbana), Jexux Aranburu (teklatua), Ion Celestino (tronpeta), Amets Aznarez (tronboia), Ibon Irixoa (saxofoi tenorea) eta Mixel Ducau (saxofoi altua).\nSarrerak erosteko: donostia.eus\nDonostiako Udalak eta Donostia Kulturak 2014an sortu zuten Adarra saria, euskal musikaren arloan garrantzi edo eragin bereziko ibilbidea egin duen edo egiten ari den artista bat omentzeko, urtero. Orain arte, Mikel Laboak, Ruper Ordorikak, Benito Lertxundik, Fermin Muguruzak, Anarik, Berri Txarrak taldeak, Kepa Junkerak eta Amaia Zubiriak jaso dute Adarra saria.\nJoseba Tapia soinu jotzailea eta trikitilaria da. Kepa Junkerarekin batera, trikitiaren arloa gehien aldatu duten gaur egungo trikitilarietako bat da. Musika tradizionala berritzen dituen hainbat lan argitaratu ditu, adibidez Tapia eta Leturia Band, eta antzinako abesti asko berreskuratu ditu, tartean Karlistaldietakoak eta Espainiako Gerra Zibilekoak.\nLasarte-Oriako Buenos Aires auzoan jaio zen, eta umetan hasi soinu handia ikasten, Bikondoaren akademian. Pentagramaren zurruntasuna ezin eramanik, handia utzi eta txikia hartu zuen. Eleuterio Tapia osaba izan zuen irakasle eta harekin hasi zen plazetan eta erromerietan. Hamazazpi urterekin azaldu zen lehen aldiz plazan bakarrik, 1981ean, Donostiako Igeldon. Euskal Herriko Trikiti Txapelketak irabazi zituen 1986an eta 1988an. Zaldibobo (1992-94) eta Hiru Truku taldeetan aritu izan da, halaber.\n1976tik dihardu Leturia pandero-jotzailearekin bikote gisa, Tapia eta Leturia Band taldean lehenik eta Tapia eta Leturia laukotean gero (Jexux Aranburu eta Arkaitz Miner ere lagun dituztela). Ibilbide horretan bederatzi disko kaleratu dituzte. 1998an hasi zuen bere bakarkako bidea, eta geroztik zazpi disko argitaratu ditu.\nTapia eta Leturia taldea (12 disko)\nZaldibobo taldea (2 disko)\nHiru truku taldea (3 disko)\n‘Egon edo ez egon’ diska berria\nPosted on 2022/06/21 by usurbileginezPosted in Orokorra\nAurrekoa Aurreko sarrera: Ekainaren 23an Usurbilgo Udalak hilabete honetako udalbatzarra egingo du\nHurrengoa Hurrengo sarrera: Santixabeletan sexu erasoen aurkako guneak jarriko dira


Gaiak: Aretxabaletako zenbait jai - Euskonews\nFERNANDEZ, Maialen MONTERO, Sara\nDBH 3. mailako ikasleak (Prentsa tailerra)\nSanta Ageda Kintoen oinetakoak.\nSanta Ageda mutilak urte horretan 19 urte beteko dituzten herriko mutilak izaten dira. Santa Ageda bezperatik aratustetako domekara arte dabiltza baserriz baserri, kalez kale dantzan eta kantuan.\nLehen baserritarrak zirenak, baserriz baserri aritzen ziren soilik. Kaletarrak zirenak, baserrietara joateaz gain, kalean ere kantuan aritzen ziren. Hitzak eta baita dantzako agurra ere aldatu egin dira denborarekin, Gipuzkoako eran egitera pasa zen.Horretaz gain, lehen, Santa Ageda egunean jertse gorria eraman beharrean txaketa eramaten zuten.Urteko kintoekin batera, aurreko kintako gazteenek eta hurrengo kintako zaharrenek parte hartzen dute.\nSanta Ageda bezperan, herriko baserri guztietatik diru eta jaki eske kantuan pasatzen dira, guztiak trikitixaz lagunduta. Egun honetan, Santa Ageda mutilak, herriko plazan elkartzen dira goizeko 6:30etan eta hiru etxafuego jaurtitzen dituzte irteera markatzeko. Guztiak baserritar jantzita joaten dira, hau da: marradun edo mahoizko prakak, alkandora txuria, laukidun blusa edo blusa beltza, abarkak, galtzerdi zuriak, gerriko beltza, koadrodun zapia, txapela beltza eta makila.\nGoizean Arkarazoraino egingo dute. Bazkal ostean, falta diren baserriak egin behar izaten dituzte. Herriko baserriren batean gabonak eta Santa Ageda eguna bitartean norbait hil baldin bada, bertako ugazabei Santa Ageda kantua abestea edo errezatzea nahi duten galdetu behar izaten diete.\nAuzoz auzo dabiltzala, hurrengo auzora gerturatzen ari direla jakinarazteko suziriak botatzen dituzte. Egun honetan jasotako jakiak sobratuz gero, zaharren egoitzara eramaten dituzte. Kinto denak batera.\nGoizeko 8.30etan biltzen dira herriko plazan eta hiru etxafuego botata egunari hasiera ematen diote.Egun horretatik aurrera, herriko beste bi mutikok ere parte hartzen dute ohitura honetan. Kalean aritzen dira kantu kantari eskean. Baina egun horretan dantzari jantzita ibiltzen dira: alpargata eta galtzerdi zuriak, jertse eta txapela gorriak,txaketa iluna eta lepoan koloretako zapi bat.Bezperan legez, trikitixa edo soinuaz lagunduta aritzen dira.\nGoizean zehar, etxez etxe eskean ibiltzen dira, bazkaldu eta arratsalde partean ordea, denda eta tabernetan. Lantegietako irteerak ere kontuan izaten dituzte,eskean eta kantuan aritzeko.Gure ikastetxera ere etortzen dira giroa pixka bat animatzera.\nSanta Ageda egunetik eta aratusteko domeka bitarteko domeka guztietan,herriko plazan Santa Ageda dantzak eskaintzen dituzte Santa Ageda mutilek.\nPagaldaixeneko kantoitik irten, Durana kalea zeharkatu eta Atalatalaikoan plazara joaten dira. Plazara heltzean, ahalik eta korru handiena egin eta arratsaldeko 7etan, elizako kanpaiekin batera, etxafleru bat jaurtita hasten da ekitaldia.\nLehenengo, korruko bi puntek (azkenekoak eta aurrenekoak) aurreskua egiten dute (desafixue). Baina, nahi izanez gero aipatutako punta hauek, domeka guztieetan aldatu egin daitezke. Jarraian, Santa Ageda mutil guztiek, banan-banan korruaren erdira irten eta banakoa egiten dute.\nBanakoa amaitzean, puntakoek herriko bi neska aukeratu eta banan-banan agurra egiten diete. Ondoren borobilean eta eskumatik ezkerrera bueltaka jarraitzen dute neska bana aurkitu bitartean. Jiraka ari direnean, aurrenekoak eta azkenekoak zortzikoaren erritmo pausuak egiten dituzte hiru alditan. Biribilaren erdian fandango eta arin-arin dantzak egiten dituzte.Bukatzeko, guztientzat txokolatada bat egiten dute.\nHau guztia behar den bezala irteteko aurreko urtearen urrian hasten dira entseguak egiten. Gainera aurreko Santa Agedako koordinatzailearen laguntza izango dute. Urtero hautatzen da koordinatzaile bat ohitura aurrera joan dadin. Txino dantza (aratusteak) 2007ko Aretxabaletako kintoak\nAretxabaletan sortutako dantza da hau. Gerrate zibilaren ondoren denbora batez galduta egon zen arren, 1975 urtean berreskuratu zen. Berpizte honetan doinua eta jantziak errespetatu egin ziren, ez ordea abestiaren hitzak. Dantza honek honako janzkera eskatzen du :soinean, ehunezko tunika zuria (lehenagoko erako kamisoia), burua aitzinako kapela edota korapilatutako zapiarekin estalita eta oinetan lehenagoko moduko oinetako (albarkak,alpargatak..)eta galtzerdi ezberdinak. Aurpegia ikatzarekin zikinduta eraman izan da.\nDantza hau Santa Ageda batzen ibilitako neska-mutilek egiten dute aratusteko domekan, eguerdiko ordu batean hain juxtu. Zenbait arrazoik bultzatuta, 2002.urtetik aurrera 12:30ean egitera pasatu da. Esan beharra dago neskak 1998an hasi zirela dantza honetan parte hartzen.\nHamabi pertsonek osatutako taldeak udaletxetik irten, kale goian buelta eman eta errota zaharrera(orain osasun zentroa dagoen lekura) itzuli , hau da,udaletxetik irten Durana kaletik joan, Milarte kaleko botikan buelta eman eta leku beretik itzuliaz, hasitako leku berean amaitzen dute.\nDantzariak txistulari-banda oso batek laguntzen ditu. Dantza hau eginez, ondorengo abesti hau abesten dute dantzariek:\nTXIN TXIN, TXIN TXIN MAHATSA HELDU GABE DAGO TXIN TXIN,TXIN TXIN BAINA HELDUKO DA\nTXIBIRITO TA ANDREA JOAN ZIREN JATERA TXIBIRITO HASERRETU TA BOTA ZUN LAPIKU\nJaiari bukaera emateko, aratustetako martitzenean 1987. urteaz geroztik, txinoaren hileta egiten da. Gaueko 10.30ak inguruan,Mitarte kalean elkartzen dira, lutuz jantzita eta eskutan kandela banarekin.


Arratia: Bedia: Dana prest Palenque Arratia erakusketa zabaltzeko\nIkusleak aukerea izango dau ezagutzeko 64 azken urteotan arratiako misiolariek egindako lana Ekuadorren eta munduko hamaika tokitan. Aldi berean Palenque, Los Rios probintziko toki zoragarria ezagutu ahal izango dau.\nGura dauenak eskura izango dauz informazio osagarria eskainiz foiletoak eta liburutxo bat. Kiniela misiolarian ere parte hartu izango da, misioen ganeko itaun erantzun batzuk erantzunez eta otzara bi irabazteko zozketan parte hartuz.\nErakurketaren hurrengo zita Lemoan izango da, Aste Kulturalaren barruan, maiatzaren 7an, arrastiko 7etan inaguratuz, Elizondo kultur etxean.\nBizkaiko Foru Aldundiak babestu dau erakusketa hau.


Ikerketa abiatu dute 104.000 euro desagertu direlako Arespalditzako Batzar Administratiboan - Aiara - Aiaraldea.eus\nIkerketa abiatu dute 104.000 euro desagertu direlako Arespalditzako Batzar Administratiboan\nErredakzioa 2014-02-25 10:55\nArespalditzan sartu berri den Batzar Administratiboaren kalkuluen arabera 104.000 euro inguru falta dira haien kontuetan. Izan ere, 2013 amaieran egindako Batzar Administratiboen hauteskundeen ondorioz ordezkari batzuk aldatu dira. Erakundearen kontu korronte bat eguneratzean sumatu zuten 60.000 euro inguru falta zirela.\nArespalditzan sartu berri den Batzar Administratiboaren kalkuluen arabera 104.000 euro falta dira haien kontuetan.\nUrtarrilean piztu da polemika. Pasa den urteko amaieran egin ziren Batzar Administratiboen hauteskundeen ondorioz ordezkari batzuk aldatu dira. Horietako batek erakundearen kontu korronte bat eguneratzean sumatu zuen 60.000 euro inguru falta zirela, kontuen arabera.\nPasa den ostiralean Arespalditzako kontzejua egin zen. Batzarkidea batek azaldu zuen paperetan jasotako mugimenduen eta kontu korrontearen errealitatearen artean 104.000 euro inguruko desfasea dagoela.\nArabako Foru Aldundiaren esku\nDesagertutako diruaren nondik norakoak ikertzea Arabako Foru Aldundiaren eskumena izango da. Antza 3 Batzar Administratibo gehiago antzeko edo okerreko egoeran daude herrialdean eta administrazioarekiko auzi-prozesura jotzeko ikerketa oso zorrotza behar du Aldundiak.\nHorretaz gain arau-hauste gehiago azalaratu dituzte. Aurreko alkateak 4.992 euro kobratu zituen 2013an modu irregularrean.\nDiru kopuru hori dieta gisa bereganatu zuen Batzar Administratiboaren ordezkari lanak egiteagatik. Baina aurretik Foru Aldundiak baliogabetu zuen diru finko bat kobratzea soldata moduan. Aldundiak adierazi zuen Batzar Administratibo baten alkateak lana doan eta borondatez egiten duela, beraz, zeozer kobratzekotan, egindako gastuetan oinarritu behar du eta ez soldata gisa.\nKontu korrontean 3.081 euroko gastua ere justifikatu gabe dago.\nDiru gabeziaren ondorioz Arespalditzako Batzar Administratiboak uko egin beharko dio Gizarte Etxea egiteari. Aurten eraikinaren obrak hasi eta 238.000 euro inguruko diru-laguntza jaso behar zuen Arabako Foru Aldundi eta Eusko Jaurlaritzatik. Baina obrak hasteko dirurik ez duenez, Arespalditzak aurtengo diru-laguntzak galduko ditu.


Gaur abiatuko dira Indautxuko jaiak - Abando - indautxu - 2019-05-03 - Uriola.eus\nuriola.eus 2019-05-03 09:55\nGaur arratsaldean hasiko dira jaiak kalejira eta txupinazoarekin. Bihar, azkenengo lau urte hauetan bezala, Indautxu Eguna antolatu dute herri bazkari, elektrotxaranga eta erromeriarekin Indautxu plazan.\nMaiatzaren 3an eta 4an ospatuko dituzte Indautxuko jai herrikoiak. Aurten bi egun egongo dira auzoan festaz gozatzeko, Bariku Barea eta Indautxu Eguna. Gaur, txupinarekin batera, txerri errea eta Nafar Kantu Taldea izango ditugu indautxu plazan.\nBihar, berriz, egun handia izango da eta ekintzez betea. Izan ere, tortilla txapelketa, txikigunea, herri bazkaria, erromeria eta kale animazioa izango da egun osoan zehar. Bukatzeko, Gora Herria erromeriak arratsaldea piztuko du eta, bukatzean, Sakatu elektrotxarangak auzo osoa girotzeko prest helduko da.\nJai batzordeak gogoratu duenez, duela lau urte Indautxuko jai herrikoiak berreskutze lanari ekin zioten. Lau urte hauetan lantaldeak lan handia egin dutela azpimarratu dute eta gero eta jende gehiago biltzen dutela adierazi dute. "Bilboko erdialdean auzokideek maite duten jai egun bat sortzea lortu dugu" azaldu dute.\nJaiak Abando - Indautxu